title: Sklep Sveta (SZVP) 2018/611 z dne 19. aprila 2018 o spremembi Sklepa (SZVP) 2016/849 o omejevalnih ukrepih proti Demokratični ljudski republiki Koreji

text:
               20.4.2018

               SL

               Uradni list Evropske unije

               L 101/70

         SKLEP SVETA (SZVP) 2018/611
   z dne 19. aprila 2018
   o spremembi Sklepa (SZVP) 2016/849 o omejevalnih ukrepih proti Demokratični ljudski republiki Koreji
   SVET EVROPSKE UNIJE JE –
   ob upoštevanju Pogodbe o Evropski uniji in zlasti člena 29 Pogodbe,
   ob upoštevanju predloga visokega predstavnika Unije za zunanje zadeve in varnostno politiko,
   ob upoštevanju naslednjega:

               (1)

               Svet je 27. maja 2016 sprejel Sklep (SZVP) 2016/849 (1), ki določa omejevalne ukrepe proti Demokratični ljudski republiki Koreji (DLRK).

               (2)

               DLRK še naprej izvaja svoje jedrske in balistične programe, s čimer krši svoje obveznosti, določene v več resolucijah Varnostnega sveta Združenih narodov. Te programe delno financira z nedovoljenimi prenosi sredstev in gospodarskih virov.

               (3)

               Na seznam oseb in subjektov v Prilogi II k Sklepu (SZVP) 2016/849 bi bilo treba dodati štiri osebe, ki so zagotovile prenos premoženja ali virov, ki bi lahko finančno prispevali k programom DLRK, povezanim z jedrskim orožjem, balističnimi izstrelki ali drugim orožjem za množično uničevanje.

               (4)

               Prilogo II k Sklepu (SZVP) 2016/849 bi bilo zato treba ustrezno spremeniti

         SPREJEL NASLEDNJI SKLEP:
   Člen 1
   Priloga II k Sklepu (SZVP) 2016/849 se spremeni, kot je določeno v Prilogi k temu sklepu.
   Člen 2
   Ta sklep začne veljati na dan objave v Uradnem listu Evropske unije.

      V Bruslju, 19. aprila 2018

            Za Svet

            Predsednica

         E. ZAHARIEVA

      (1)  Sklep Sveta (SZVP) 2016/849 z dne 27. maja 2016 o omejevalnih ukrepih proti Demokratični ljudski republiki Koreji in razveljavitvi Sklepa 2013/183/SZVP (UL L 141, 28.5.2016, str. 79).

      PRILOGA
      Priloga II k Sklepu (SZVP) 2016/849 se spremeni:

                  (1)

                  naslov II se nadomesti z naslednjim:„II.   Osebe in subjekti, ki zagotavljajo finančne storitve ali prenos premoženja ali virov, ki bi lahko prispevali k programom DLRK, povezanim z jedrskim orožjem, balističnimi izstrelki ali drugim orožjem za množično uničevanje“;

                  (2)

                  v naslovu II se v podnaslovu „A. Osebe“ dodajo naslednji vnosi:

                              Ime

                              Drugo ime

                              Podatki za ugotavljanje istovetnosti

                              Datum uvrstitve na seznam

                              Utemeljitev

                              „9.

                              KIM Yong Nam

                              KIM Yong-Nam, KIM Young-Nam, KIM Yong-Gon

                              Datum rojstva: 2.12.1947
                              Kraj rojstva: Sinuju, DLRK

                              20.4.2018

                              Skupina strokovnjakov je ugotovila, da je KIM Yong Nam agent urada Reconnaissance General Bureau, tj. subjekta, ki je na seznamu Združenih narodov. Ugotovila je tudi, da KIM Yong Nam in njegov sin KIM Su Gwang sodelujeta v vzorcu goljufivih finančnih praks, ki bi lahko prispeval k programom DLRK, povezanim z jedrskim orožjem, balističnimi izstrelki ali drugim orožjem za množično uničevanje. KIM Yong Nam je v obdobju, ko je delal kot diplomat, odprl različne tekoče in varčevalne račune v Uniji ter sodeloval pri različnih večjih bančnih transferjih na bančne račune v Uniji oziroma na račune zunaj Unije, tudi na račune, odprte na ime sina KIMA Suja Gwanga in snahe KIM Kyong Hui.

                              10.

                              DJANG Tcheul Hy

                              Datum rojstva: 11.5.1950
                              Kraj rojstva: Kangwon

                              20.4.2018

                              DJANG Tcheul Hy skupaj z možem KIMOM Yongom Namom, sinom KIMOM Sujem Gwangom in snaho KIM Kyong Hui sodeluje v vzorcu goljufivih finančnih praks, ki bi lahko prispevale k programom DLRK, povezanim z jedrskim orožjem, balističnimi izstrelki ali drugim orožjem za množično uničevanje. Bila je imetnica več bančnih računov v Uniji, ki jih je na njeno ime odprl njen sin KIM Su Gwang. Sodelovala je tudi pri več bančnih transferjih z računov svoje snahe KIM Kyong Hui na bančne račune zunaj Unije.

                              11.

                              KIM Su Gwang

                              KIM Sou-Kwang, KIM Sou-Gwang, KIM Son-Kwang, KIM Su-Kwang, KIM Soukwang

                              Datum rojstva: 18.8.1976
                              Kraj rojstva: Pjongjang, DLRK.
                              Diplomat DLRK na veleposlaništvu v Belorusiji

                              20.4.2018

                              Skupina strokovnjakov je ugotovila, da je KIM Suj Gwang agent urada Reconnaissance General Bureau, tj. subjekta, ki je na seznamu Združenih narodov. Ugotovila je tudi, da KIM Su Gwang in njegov oče KIM Yong Nam sodelujeta v vzorcu goljufivih finančnih praks, ki bi lahko prispeval k programom DLRK, povezanim z jedrskim orožjem, balističnimi izstrelki ali drugim orožjem za množično uničevanje. KIM Su Gwang je odprl več bančnih računov v več državah članicah, tudi na imena družinskih članov. Ko je delal kot diplomat, je sodeloval je pri različnih večjih bančnih transferjih na bančne račune v Uniji oziroma na račune zunaj Unije, tudi na račune, odprte na ime soproge KIM Kyong Hui.

                              12.

                              KIM Kyong Hui

                              Datum rojstva: 6.5.1981
                              Kraj rojstva: Pjongjang, DLRK

                              20.4.2018

                              KIM Kyong Hui skupaj z možem KIMOM Sujem Gwangom, tastom KIMOM Yongom Namom in taščo DJANG Tcheul Hy sodeluje v vzorcu goljufivih finančnih praks, ki bi lahko prispevale k programom DLRK, povezanim z jedrskim orožjem, balističnimi izstrelki ali drugim orožjem za množično uničevanje. Prejela je več bančnih nakazil od moža KIMA Suja Gwanga in tasta KIMA Yonga Nama ter prenesla denar na račune zunaj Unije, odprte na njeno ime ali na ime tašče DJANG Tcheul Hy.“


title: Sklep Komisije (EU) 2018/612 z dne 7. aprila 2016 o državni pomoči SA 28876 - 2012/C (ex CP 202/2009), ki jo je Grčija odobrila v zvezi s kontejnerskim terminalom pristanišča Pirej (notificirano pod dokumentarno številko C(2018) 1978) (Besedilo velja za EGP. )

text:
               20.4.2018

               SL

               Uradni list Evropske unije

               L 101/73

         SKLEP KOMISIJE (EU) 2018/612
   z dne 7. aprila 2016
   o državni pomoči SA 28876 - 2012/C (ex CP 202/2009), ki jo je Grčija odobrila v zvezi s kontejnerskim terminalom pristanišča Pirej

         (notificirano pod dokumentarno številko C(2018) 1978)

   (Besedilo v grškem jeziku je edino verodostojno)
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije in zlasti prvega pododstavka člena 108(2) Pogodbe,
   ob upoštevanju naslednjega:
   1.   POSTOPEK

               (1)

               Komisija je 23. marca 2015 sprejela končni sklep (1) (v nadaljnjem besedilu: končni sklep), s katerim je ugotovila, da je Grčija v nasprotju s členom 108(3) Pogodbe o delovanju Evropske unije nezakonito uvedla nezdružljive ukrepe pomoči v korist podjetja Piraeus Container Terminal S.A. (v nadaljnjem besedilu: podjetje PCT) in njegove matične družbe in upnice, podjetja Cosco Pacific Limited (v nadaljnjem besedilu: podjetje Cosco) ter odredila njihovo ukinitev in vračilo zadevnih pomoči.

               (2)

               Grčija je 2. junija 2015 vložila pritožbo proti končnemu sklepu pred Splošnim sodiščem Evropske unije.

         2.   PODROBEN OPIS UKREPA

   2.1   Končni sklep

               (3)

               Komisija je leta 2009 prejela pritožbe v zvezi z več fiskalnimi ukrepi, ki so bili z Zakonom št. 3755/2009 (v nadaljnjem besedilu: Zakon) dodeljeni koncesionarju dela pristanišča Pirej, podjetju Cosco in njegovemu hčerinskemu podjetju, podjetju PCT (2). Te izjeme se nanašajo na prvotno koncesijo, dodeljeno v letu 2008. Komisija je 11. julija 2012 začela formalni postopek preiskave, v kateri je izrazila dvom glede zadevnih davčnih oprostitev (v nadaljnjem besedilu: sklep o začetku postopka) (3). Komisija je 23. marca 2015 končala formalno preiskavo te zadeve in ugotovila, da naslednji ukrepi pomenijo nezakonite in nezdružljive ukrepe državne pomoči (4):

                           —

                           oprostitev davka od dohodkov za obračunane in še ne plačane obresti do datuma začetka obratovanja pomola III,

                           —

                           pravica do vračila DDV iz dobropisa ne glede na fazo zaključenosti predmeta pogodbe; opredelitev pojma „investicijsko blago“ za namene pravil o DDV; pravica do zamudnih obresti od prvega dne po 60 dneh vložitve zahtevka za vračilo DDV,

                           —

                           prenos izgube brez časovne omejitve,

                           —

                           izbira med tremi amortizacijskimi metodami v zvezi s stroški naložb za prenovo pomola II in gradnjo pomola III,

                           —

                           oprostitev kolkovin na posojilne pogodbe in kateri koli pomožni sporazum o financiranju projekta,

                           —

                           oprostitev davkov, kolkovin in prispevkov ter vseh pravic v korist države ali tretjih strani v zvezi s pogodbami med upniki iz posojilnih pogodb, na podlagi katerih se prenesejo obveznosti in pravice, ki iz njih izhajajo,

                           —

                           oprostitev kolkovin za vsako nadomestilo, ki ga podjetje Port Piraeus Authority (v nadaljnjem besedilu: podjetje PPA) izplača podjetju PCT na podlagi koncesijske pogodbe, ki ne spada na področje Zakona o DDV,

                           —

                           zaščita v okviru posebnega režima za tuje naložbe.

               (4)

               V istem sklepu je Komisija sklenila, da Grčija ni dodelila državne pomoči z izvzetjem podjetja PCT od pravil o prisilni razlastitvi (5).

         2.2   Ukrep, ki se ocenjuje: oprostitev kolkovin za vsako nadomestilo, ki ga podjetje PPA izplača podjetju PCT
       (6)

               (5)

               Kar zadeva oprostitev kolkovine za nadomestila, ki jih podjetje PPA izplača podjetju PCT, je Komisija v končnem sklepu ugotovila, da pomeni selektivno prednost v korist podjetja PCT, ker ga je razbremenila plačevanja kolkovin za: (a) nadomestilo, ki ga plača podjetje PPA zaradi aktiviranja kazenske klavzule in (b) druge vrste nadomestil za škodo, povezano s koncesijsko pogodbo ali mednarodno kršitev pogodbe (7).

               (6)

               Komisija je ugotovila, da je bila zlasti v primeru nadomestila, ki ga podjetje PPA izplača zaradi aktiviranja kazenske klavzule (tj. v skladu s točko (a) v predhodni uvodni izjavi), prednost, podeljena podjetju PCT, njegova razbremenitev plačila fiksne kolkovine (8) v takih primerih. Ta sklep je temeljil na upoštevanju tega, da se v skladu s splošno veljavnim okvirom, tj. zakonom o kolkovinah (9), kot ga razlaga okrožnica št. 44/1987, za aktiviranje pomožnega sporazuma, povezanega s pogodbo, ki je predmet DDV, uporablja fiksna kolkovina (10).

               (7)

               Vendar pa je Grčija v tožbi za razglasitev ničnosti končnega sklepa pred Splošnim sodiščem navedla, da so bile kolkovine na splošno odpravljene od leta 2001 (11), torej preden je bila z Zakonom št. 3755/2009 uvedena zadevna izjema v korist podjetja PCT.

         3.   OCENA UKREPA

               (8)

               Grški organi med upravnim postopkom, ki je privedel do pravnomočnega sklepa, nikoli niso opozorili Komisije na dejstvo, da so bile fiksne kolkovine na podlagi člena 25 Zakona št. 2873/2000 odpravljene od leta 2001. Grški organi nikoli niso omenili tega dejstva, čeprav je sklep o začetku postopka začel formalni postopek preiskave iz člena 108(2) PDEU v zvezi z izvzetjem podjetja PCT od kolkovin na splošno (vključno s fiksnimi in sorazmernimi kolkovinami), ki je bilo podjetju PCT zagotovljeno na podlagi člena 2(10) Zakona (12). Komisija je zato na podlagi informacij, ki so ji bile na voljo ob sprejetju končnega sklepa, upravičeno sklenila, da je bila s členom 2(10) Zakona podjetju PCT dodeljena nezdružljiva državna pomoč z izvzetjem od tako fiksnih kot sorazmernih kolkovin za nadomestilo, ki ga podjetje PPA izplača podjetju PCT na podlagi koncesijske pogodbe (13).

               (9)

               Čeprav so grški organi Komisijo pozno (14) obvestili o splošni odpravi fiksne kolkovine, želi Komisija v duhu dobrega javnega upravljanja kljub temu, da ni zavezana spremeniti končnega sklepa, spremeniti zadevni končni sklep, tako da bo v celoti odražal trenutno stanje. Natančneje, glede člena 25 Zakona št. 2873/2000 Komisija nima več nobenega razloga za sklepanje, da izjema iz člena 2(10) Zakona daje selektivno prednost podjetju PCT v primeru, ko podjetje PPA izplača podjetju PCT nadomestilo zaradi aktiviranja kazenske klavzule iz koncesijske pogodbe. V skladu s splošno veljavnimi pravili za to vrsto plačil nadomestil v času sprejetja Zakona št. 3755/2009 ni veljalo plačilo kolkovine. Zato zadevno izvzetje od plačila kolkovine ne daje selektivne prednosti podjetju PCT in tako s tem v zvezi ne pomeni državne pomoči.

               (10)

               Ker je bila Komisija s to informacijo seznanjena šele po sprejetju končnega sklepa v tej zadevi, je v duhu dobrega javnega upravljanja sklenila spremeniti svoj sklep z dne 23. marca 2015 glede te posebne prednosti ukrepa. Končni sklep se v ničemer ne spremeni glede izvzetja podjetja PCT od plačila (sorazmerne) kolkovine, ki običajno velja za druge vrste nadomestil, ki jih izplača podjetje PPA (tj. v skladu s točko (b) uvodne izjave 5 tega sklepa).

         4.   SKLEP

               (11)

               Komisija je skladno z navedenim sklenila, da Grčija ni dodelila državne pomoči v obliki izvzetja od plačila kolkovin v primeru, ko podjetje PPA izplača podjetju PCT nadomestilo zaradi aktiviranja kazenske klavzule iz koncesijske pogodbe. Zato svoj sklep z dne 23. marca 2015 spremeni glede tega vidika ukrepa. Vsi ostali sklepi navedenega sklepa ostanejo nespremenjeni –

         SPREJELA NASLEDNJI SKLEP:
   Člen 1
   V sedmi oštevilčeni točki člena 1 Sklepa v zadevi SA.28876 glede podjetij Piraeus Container Terminal in Cosco Pacific Limited (UL L 269, 15.10.2015, str. 93) se doda drugi stavek:

      „ta ukrep podjetju ne zajema nadomestila podjetju PCT zaradi aktiviranja kazenske klavzule iz koncesijske pogodbe, če plačilo kolkovine ni potrebno v nobenem primeru;“.

   Člen 2
   Ta sklep je naslovljen na Helensko Republiko.

      V Bruslju, 7. aprila 2016

            Za Komisijo

         Margrethe VESTAGER

            Članica Komisije

      (1)  UL L 269, 15.10.2015, str. 93.

      (2)  Glej uvodne izjave 10 do 19 sklepa o začetku postopka.

      (3)  UL C 301, 5.10.2012, str. 55.

      (4)  Glej člen 1 končnega sklepa.

      (5)  Glej člen 2 končnega sklepa.

      (6)  Odstavek 10 člena 2 Zakona št. 3755/2009.

      (7)  Glej uvodne izjave 195 do 209 končnega sklepa in zlasti uvodne izjave 202 do 205.

      (8)  Glej uvodne izjave 201 do 203 končnega sklepa.

      (9)  Predsedniški odlok z dne 28. julija 1931, UL A 239 1931.

      (10)  Glej uvodno izjavo 197 končnega sklepa.

      (11)  Člen 25 Zakona št. 2873/2000.

      (12)  Glej oddelek 4.2.3.8 (uvodne izjave 194 do 203) sklepa o začetku postopka.

      (13)  Glej tudi sodbo v zadevi Nuova Agricast, C-390/06, EU:C:2008:224, točka 54.

      (14)  Prvič šele skupaj s predlogom za razglasitev ničnosti končnega sklepa pred Splošnim sodiščem.


title: Sklep Komisije (EU) 2018/702 z dne 8. maja 2018 o nacionalnih določbah o dodajanju nitritov nekaterim mesnim proizvodom, o katerih je Danska poslala uradno obvestilo (notificirano pod dokumentarno številko C(2018) 2721)

text:
               14.5.2018

               SL

               Uradni list Evropske unije

               L 118/7

         SKLEP KOMISIJE (EU) 2018/702
   z dne 8. maja 2018
   o nacionalnih določbah o dodajanju nitritov nekaterim mesnim proizvodom, o katerih je Danska poslala uradno obvestilo

         (notificirano pod dokumentarno številko C(2018) 2721)

   (Besedilo v danskem jeziku je edino verodostojno)
   EVROPSKA KOMISIJA JE –
   ob upoštevanju Pogodbe o delovanju Evropske unije in zlasti člena 114(6) Pogodbe,
   ob upoštevanju naslednjega:
   I.   DEJSTVA IN POSTOPEK

               (1)

               S Sklepom Komisije (EU) 2015/826 (1) so bile odobrene danske nacionalne določbe o dodajanju kalijevega nitrita (E 249) in natrijevega nitrita (E 250) (v nadaljnjem besedilu: nitriti) mesnim proizvodom iz Odloka št. 542 z dne 27. maja 2013 o aditivih v živilih (BEK nr. 542 af 27.5.2013 (tilsætningbekendtgørelsen), Offentliggørelsesdato: 31.5.2013, Fødevareministeriet), o katerem je Kraljevina Danska v skladu s členom 114(4) Pogodbe o delovanju Evropske unije (PDEU) Komisijo obvestila s pismom z dne 25. novembra 2014. Te nacionalne določbe so odobrene do 22. maja 2018.

               (2)

               Uredba (ES) št. 1333/2008 Evropskega parlamenta in Sveta (2) določa vsebnosti in druge pogoje uporabe nitritov v mesnih proizvodih.

               (3)

               Danska mora v skladu s Sklepom (EU) 2015/826 še naprej spremljati situacijo in zbirati podatke o tem, ali uporaba vsebnosti iz Uredbe (ES) št. 1333/2008 dosega zahtevano raven varovanja in če ne, ali bi to lahko privedlo do nesprejemljivega tveganja za zdravje ljudi.

               (4)

               Danska je s pismom z dne 10. novembra 2017 uradno obvestila Komisijo o svoji nameri po ohranitvi nacionalnih določb glede uporabe nitritnih dodatkov v mesnih proizvodih, ki odstopajo od Uredbe (ES) št. 1333/2008. Danska je v podporo svojemu obvestilu predložila informacije, ki vključujejo podatke o porabi in uvozu mesnih proizvodov, izpostavljenosti nitritom, analizi nitritov v mesnih proizvodih, razširjenosti botulizma in posodobljeno oceno tveganja nacionalnega inštituta za prehrano pri Danski tehniški univerzi (DTU).

         1.   ZAKONODAJA UNIJE

   1.1   ČLEN 114(4) IN (6) PDEU

               (5)

               Člen 114(4) PDEU določa, da „če po tem, ko Evropski parlament in Svet, Svet ali Komisija sprejmejo usklajevalni ukrep, država članica meni, da mora ohraniti nacionalne določbe zaradi pomembnih potreb iz člena 36 ali določbe, ki zadevajo varstvo okolja ali delovnega okolja, o teh določbah pa tudi o razlogih za njihovo ohranitev uradno obvesti Komisijo“.

               (6)

               Komisija v skladu s členom 114(6) PDEU v šestih mesecih po uradnem obvestilu odobri ali zavrne zadevne nacionalne določbe, potem ko preveri, ali so sredstvo samovoljne diskriminacije ali prikritega omejevanja trgovine med državami članicami in ali ovirajo delovanje notranjega trga.

         1.2   UREDBA (ES) št. 1333/2008

               (7)

               V skladu s splošnimi načeli Uredbe (ES) št. 1333/2008 je odobritev aditivov za živila odvisna od upravičene tehnološke potrebe, njihove sprejemljivosti z vidika zdravja in njihove uporabe, ki ni zavajajoča za potrošnika.

               (8)

               V Prilogi II k Uredbi (ES) št. 1333/2008 je določen seznam Unije aditivov za živila, odobrenih za uporabo v živilih, in pogoji njihove uporabe. Le aditivi za živila, vključeni v seznam Unije, se lahko dajo na trg kot taki in uporabljajo v živilih v skladu s pogoji uporabe iz navedene priloge.

               (9)

               Nitriti se v mesnih proizvodih uporabljajo že desetletja, med drugim, skupaj z drugimi dejavniki za konzerviranje in mikrobiološko varnost mesnih proizvodov, zlasti soljenih mesnih proizvodov, in zavirajo, med drugim, množenje bakterije Clostridium botulinum, ki povzroča življenjsko nevarni botulizem. Hkrati se priznava, da lahko prisotnost nitritov v mesnih proizvodih povzroča nastanek nitrozaminov, med katerimi je bilo za nekatere ugotovljeno, da so rakotvorni. Zato mora zakonodaja na tem področju najti ravnotežje med tveganjem nastanka nitrozaminov zaradi prisotnosti nitritov v mesnih proizvodih in zaščitnimi učinki nitritov pred razmnoževanjem bakterij, zlasti tistih, ki povzročajo botulizem.

               (10)

               Živilska kategorija 8.3 v delu E Priloge II k Uredbi (ES) št. 1333/2008: „Mesni proizvodi“ določa največje količine kalijevega nitrita (E 249) in natrijevega nitrita (E 250), ki se lahko dodajajo med proizvodnjo. Največja dovoljena dodana količina je 150 mg/kg za večino mesnih proizvodov na splošno in 100 mg/kg za sterilizirane mesne proizvode. Za nekaj določenih soljenih mesnih proizvodov, ki jih tradicionalno proizvajajo v določenih državah članicah, je največja dovoljena dodana količina 180 mg/kg.

               (11)

               Z odstopanjem od splošnega pravila so v delu E Priloge II k Uredbi (ES) št. 1333/2008 v kategoriji 8.3.4: „Tradicionalno soljeni mesni proizvodi s posebnimi določbami glede uporabe nitritov in nitratov“ določene najvišje dovoljene vsebnosti ostankov za nekatere tradicionalno soljene mesne proizvode, ki se proizvajajo na tradicionalne načine proizvodnje, ob koncu proizvodnega postopka. Najvišje dovoljene vsebnosti ostankov so 50 mg/kg, 100 mg/kg in 175 mg/kg za različne skupine takih proizvodov, npr. 175 mg/kg za Wiltshire bacon, dry cured bacon in podobne proizvode ter 100 mg/kg za Wiltshire ham in podobne proizvode.

               (12)

               Najvišje dovoljene vsebnosti ostankov so izjeme od splošnega pravila za največje dodane količine. Nanašajo se le na posebne proizvode, ki jih tradicionalno proizvajajo v nekaterih državah članicah in pri katerih ni mogoče nadzorovati dodane količine soli, ki jo meso vsrka zaradi narave postopka proizvodnje teh proizvodov. Postopek proizvodnje teh posebnih proizvodov je opisan v Uredbi, da se omogoči opredelitev „podobnih proizvodov“ in pojasni, kateri proizvodi so zajeti v različne skupine z najvišjimi dovoljenimi vsebnostmi.

               (13)

               Najvišje dovoljene vsebnosti iz Uredbe (ES) št. 1333/2008 temeljijo na mnenjih Znanstvenega odbora za hrano (v nadaljnjem besedilu: SCF) iz leta 1990 (3) in leta 1995 (4) ter Evropske agencije za varnost hrane (v nadaljnjem besedilu: EFSA) z dne 26. novembra 2003 (5). Največje dovoljene količine, ki se lahko dodajajo, odražajo meje iz teh znanstvenih mnenj z določitvijo, da so dovoljene količine nitritov v steriliziranih mesnih proizvodih do 100 mg/kg, v drugih mesnih proizvodih pa do 150 mg/kg. Glede na široko paleto (soljenih) mesnih proizvodov in načinov proizvodnje znotraj Evropske unije je zakonodajalec Unije menil, da ni mogoče določiti primerne vsebnosti nitritov za vsak proizvod.

         2.   PRIGLAŠENE NACIONALNE DOLOČBE

               (14)

               Nacionalne določbe, ki jih je Danska priglasila 10. novembra 2017, vsebuje Odlok št. 1044 z dne 4. septembra 2015 o aditivih v živilih (BEK nr. 1044 af 4.9.2015, Udskriftsdato: 25.9.2017, Fødevareministeriet). Navedeni odlok spreminja Odlok št. 542 z dne 27. maja 2013, ki je bil predhodno priglašen Komisiji in ocenjen v Sklepu (EU) 2015/826.

               (15)

               Odlok št. 1044 določa, da se lahko nitriti (E 249–E 250) uporabljajo v mesnih proizvodih le pod pogoji, ki so določeni v Prilogi 3 k navedenemu odloku. Skupine živil iz navedene priloge se ujemajo s kategorijami iz Priloge II k Uredbi (ES) št. 1333/2008 o aditivih za živila in nadomeščajo uporabe, določene v njej:

                           Živilo

                           Količina dodanih nitritov (mg/kg)

                           8.3.1
                           Toplotno neobdelani mesni proizvodi

                           Skupaj 60 mg/kg.
                           V fermentiranih salamah skupaj 100 mg/kg.

                           8.3.2
                           Toplotno obdelani mesni proizvodi

                           Skupaj 60 mg/kg.
                           V trajno konzerviranih ali delno konzerviranih proizvodih skupaj 150 mg/kg.
                           V rullepølse (zvitih mesnih salamah) skupaj 100 mg/kg.
                           V tradicionalnih danskih mesnih kroglicah in jetrni pašteti 0 mg/kg.

                           8.3.4
                           Tradicionalno soljeni mesni proizvodi, ki so zajeti s posebnimi določbami glede uporabe nitritov in nitratov

                           Skupaj 60 mg/kg.
                           V slanini tipa Wiltshire in povezanih proizvodih skupaj 150 mg/kg.
                           V tradicionalni soljeni šunki (spegeskinke) in povezanih proizvodih 150 mg/kg.

               (16)

               Zato se za mnogo vrst mesnih proizvodov uporablja nižja najvišja vsebnost nitritov (E 249 in E 250) 60 mg/kg, ustrezni najvišji vsebnosti iz Uredbe (ES) št. 1333/2008 pa sta 100 mg/kg ali 150 mg/kg.

         3.   POSTOPEK

               (17)

               Danska je s pismom z dne 10. novembra 2017 uradno obvestila Komisijo o svoji nameri po ohranitvi nacionalnih določb glede uporabe nitritnih dodatkov v mesnih proizvodih, ki odstopajo od Uredbe (ES) št. 1333/2008. Danska je v podporo svojemu obvestilu predložila informacije, ki vključujejo podatke o porabi in uvozu mesnih proizvodov, izpostavljenosti nitritom, analizi nitritov v mesnih proizvodih, razširjenosti botulizma in posodobljeni oceni tveganja nacionalnega inštituta za prehrano DTU.

               (18)

               Komisija je objavila obvestilo v zvezi z uradnim obvestilom v Uradnem listu Evropske unije
                   (6), da bi zainteresirane strani seznanila z danskimi nacionalnimi določbami ter razlogi v podporo zahteve. S pismom z dne 28. marca 2018 je Komisija tudi druge države članice seznanila z uradnim obvestilom ter jim dala priložnost, da v 30 dneh predložijo pripombe. Komisija je v tem roku prejela pripombe Cipra.
               Ciper ne nasprotuje zahtevi Danske za ohranitev strožjih nacionalnih pravil za uporabo nitritov v mesnih proizvodih in priznava dansko stališče, da so zahtevana pravila potrebna za zaščito javnega zdravja. Ciper lahko zahtevo sprejme pod pogojem, da ta pravila ne bi pomenila trgovinske omejitve ali nesorazmerne ovire za delovanje notranjega trga in morebitne diskriminacije proizvodov, proizvedenih v drugi državi članici in s katerimi se trguje na Danskem.

         4.   PONOVNA OCENA NITRITOV

               (19)

               Uredba Komisije (EU) št. 257/2010 (7) je od agencije EFSA zahtevala, da ponovno oceni varnost kalijevega nitrita (E 249) in natrijevega nitrita (E 250) kot aditivov za živila. Pri tej ponovni oceni je EFSA proučila svoja prejšnja mnenja in mnenja SCF, originalno dokumentacijo, kadar je bila na voljo, podatke, ki so jih predložili zainteresirani nosilci dejavnosti in/ali katera koli druga zainteresirana stran, ter podatke, ki so jih dale na voljo Komisija in države članice, in identificirala vso zadevno literaturo, objavljeno od zadnje ocene posameznega aditiva za živila.

               (20)

               Podatki, ki jih je Danska predložila v podporo svojemu predhodnemu obvestilu (8) o porabi mesnih proizvodov, izpostavljenosti nitritom, razširjenosti botulizma in nastajanju nitrozaminov v predelanih mesnih proizvodih, so bili predloženi EFSA z zahtevo, da jih upošteva pri ponovni oceni varnosti.

               (21)

               EFSA je 15. junija 2017 podala znanstveno mnenje o ponovni oceni kalijevega nitrita (E 249) in natrijevega nitrita (E 250) (9). EFSA je izpeljala sprejemljiv dnevni vnos (ADI) 0,07 mg nitritnega iona/kg telesne teže na dan in ocenila, da pri splošni populaciji izpostavljenost nitritom kot posledica njihove uporabe kot aditiva za živila ni presegala tega ADI, z izjemo rahlega preseganja pri otrocih pri najvišjem percentilu. Če bi upoštevali vse vire prehranske izpostavljenosti nitritom skupaj (aditivi za živila, naravna prisotnost in kontaminacija), bi bil ADI presežen pri dojenčkih, malčkih in otrocih že pri srednji izpostavljenosti, pri najvišji izpostavljenosti pa pri vseh starostnih skupinah. Prispevek nitritov, ki se uporabljajo kot aditivi za živila, predstavlja približno 17 % (razpon 1,5–36,0 %) celotne izpostavljenosti.

               (22)

               EFSA je poleg tega ugotovila, da je izpostavljenost endogenim nitrozaminom majhen vzrok za zaskrbljenost. Glede izpostavljenosti eksogenim nitrozaminom je EFSA na podlagi rezultatov sistematičnega pregleda, opravljenega za oceno povezave med nitriti, dodanimi mesnim proizvodom, in nastankom nekaterih hlapnih nitrozaminov z najvišjim toksikološkim tveganjem ugotovila, da teh N-nitrozo spojin, ki nastanejo iz dodanih nitritov v zakonskih vsebnostih, ni mogoče jasno razločiti od N-nitrozo spojin, ki nastanejo že v spektru živila brez dodanih nitritov. Zato je bila skupna izpostavljenost izračunana, čeprav se ne nanaša samo na uporabo nitritov kot aditiva za živila. Izražena je bila določena zaskrbljenost glede skupne visoke izpostavljenosti eksogenim nitrozaminom pri vseh starostnih skupinah, razen pri starejših.

               (23)

               EFSA je potrdila dokaze o povezavi predhodno nastalega N-nitrozodimetilamina ter raka debelega črevesa in danke ter nekatere dokaze o povezavi (i) prisotnosti nitritov v hrani z rakavimi obolenji želodca ter (ii) kombinacije nitritov in nitratov iz predelanega mesa z rakom debelega črevesa in danke.

         5.   SPREMLJANJE, KI GA IZVAJA KOMISIJA

               (24)

               Komisija je leta 2014 zaključila teoretično študijo za spremljanje izvajanja pravil EU o nitritih v državah članicah. Študija je temeljila na odgovorih na vprašalnik, ki je bil predložen vsem državam članicam. Študija je pokazala, da je tipična količina nitritov, dodanih nesteriliziranim mesnim proizvodom, z nekaterimi izjemami manjša od največje količine EU, a večja od danskih vsebnosti. V poročilu je bilo ugotovljeno, da bi bilo treba dodatno proučiti možnost revizije veljavnih najvišjih dovoljenih vsebnosti nitritov.

               (25)

               Komisija je zato začela ad hoc študijo o uporabi nitritov v industriji pri različnih kategorijah mesnih proizvodov. Študija, dokončana leta 2016, je pokazala, da obstaja možnost pregleda sedanjih najvišjih dovoljenih vsebnosti nitritov, dovoljenih v zakonodaji EU.

               (26)

               Komisija mora v zvezi z morebitno revizijo najvišjih dovoljenih vsebnosti nitritov iz Uredbe (ES) št. 1333/2008 upoštevati ugotovitve teoretične študije z državami članicami, ad hoc študijo o uporabi nitritov v industriji, ponovno oceno EFSA in podatke, ki jih je sporočila Danska.

         II.   OCENA

   1.   DOPUSTNOST

               (27)

               V skladu s členom 114(4) in (6) PDEU lahko država članica po sprejetju usklajevalnega ukrepa ohrani strožje nacionalne določbe zaradi pomembnih potreb iz člena 36 PDEU ali določbe v zvezi z varstvom okolja ali delovnega okolja, če o teh nacionalnih določbah obvesti Komisijo in če Komisija te ukrepe odobri.

               (28)

               Dansko uradno obvestilo se nanaša na nacionalne določbe, ki odstopajo od tistih iz dela E Priloge II k Uredbi (ES) št. 1333/2008 v zvezi s kalijevim nitritom (E 249) in natrijevim nitritom (E 250). Sedanje danske določbe so dejansko že obstajale, ko so bile te najvišje dovoljene vsebnosti prvotno določene v Direktivi 2006/52/ES Evropskega parlamenta in Sveta (10).

               (29)

               Danski Odlok št. 1044 dovoljuje dodajanje nitritov mesnim proizvodom samo, če niso presežene določene dodane količine. Glede na zadevne proizvode so te največje dovoljene količine 0 mg/kg, 60 mg/kg, 100 mg/kg ali 150 mg/kg, ki so za nekatere proizvode manjše od količin iz Uredbe (ES) št. 1333/2008. Poleg tega danske določbe v nasprotju z Uredbo (ES) št. 1333/2008 ne vključujejo izjem pri načelu določanja največjih dodanih količin za nitrite, s čimer ne dovoljujejo dajanja na trg nekaterih tradicionalno proizvedenih mesnih proizvodov iz drugih držav članic.

               (30)

               Danske določbe so zato strožje od določb iz Uredbe (ES) št. 1333/2008, saj določajo manjše največje dovoljene dodane količine za več vrst proizvodov (v več primerih 60 mg/kg) in ne dovoljujejo dajanja na trg nekaterih tradicionalnih mesnih proizvodov na osnovi največjih dovoljenih vsebnosti ostankov.

               (31)

               V skladu s členom 114(4) PDEU je bilo uradno obvestilo dopolnjeno z opisom razlogov, povezanih z eno ali več pomembnimi potrebami iz člena 36 PDEU, v tem primeru z varovanjem zdravja in življenja ljudi. Memorandum danskega ministrstva za okolje in prehrano ter posodobljena ocena tveganja nacionalnega inštituta za prehrano DTU vsebujeta dodatne informacije o porabi in uvozu mesnih proizvodov, izpostavljenosti nitritom, analizi nitritov v mesnih proizvodih na danskem trgu, razširjenosti botulizma in nastanku nitrozaminov v predelanih mesnih proizvodih.

               (32)

               Komisija v skladu z navedenim meni, da je zahteva Danske za pridobitev dovoljenja za ohranitev nacionalnih določb o uporabi nitritov v mesnih proizvodih dopustna v skladu s členom 114(4) PDEU.

         2.   VSEBINSKA PRESOJA

               (33)

               V skladu s členom 114(4) in prvim odstavkom člena 114(6) PDEU mora Komisija preveriti, ali so izpolnjeni vsi pogoji iz navedenega člena, ki državi članici omogočajo ohraniti njene nacionalne določbe, ki odstopajo od usklajevalnega ukrepa Unije.

               (34)

               Komisija mora zlasti oceniti, ali so nacionalne določbe utemeljene na podlagi pomembnih potreb iz člena 36 PDEU oziroma ali so povezane z varstvom okolja ali delovnega okolja ter ne presegajo tistega, kar je potrebno za dosego zastavljenih legitimnih ciljev. Poleg tega mora Komisija, kadar meni, da nacionalne določbe izpolnjujejo navedene pogoje, v skladu s členom 114(6) PDEU preveriti, ali so nacionalne določbe sredstvo za samovoljno diskriminacijo ali prikrito omejevanje trgovine med državami članicami in ali ovirajo delovanja notranjega trga.

               (35)

               Treba je opozoriti, da mora Komisija pri proučevanju, ali so priglašeni nacionalni ukrepi na podlagi člena 114(4) PDEU utemeljeni, glede na rok iz člena 114(6) PDEU upoštevati razloge, ki jih je predložila država članica priglasiteljica. Dokazno breme nosi država članica, ki je predložila zahtevo in želi nacionalne ukrepe ohraniti.

               (36)

               Kadar pa Komisija razpolaga z informacijami, glede na katere bi bilo treba pregledati usklajevalni ukrep Unije, od katerega priglašene nacionalne določbe odstopajo, lahko take informacije upošteva pri ocenjevanju priglašenih nacionalnih določb.

         2.1   STALIŠČE DANSKE

               (37)

               Danska trdi, da njena zakonodaja zagotavlja višjo raven varovanja zdravja in življenja ljudi, saj določa manjše največje dovoljene dodane količine nitritov od tistih iz Uredbe (ES) št. 1333/2008 in ne dovoljuje dajanja na trg tradicionalnih mesnih proizvodov, za katere ni mogoče določiti dodanih količin. Danska poudarja, da so njene določbe popolnoma skladne z mnenji Znanstvenega odbora za hrano iz let 1990 in 1995, ter meni, da so določbe upravičene glede na mnenje EFSA z dne 26. novembra 2003 in dansko oceno najnovejšega mnenja EFSA z dne 15. junija 2017.

               (38)

               Zato celotna znanstvena ocena po mnenju Danske kaže, (a) da bi bilo treba uporabo nitritov in nitratov čim bolj zmanjšati z uporabo različnih količin v skladu s tehničnimi potrebami za različna živila, (b) da bi bilo treba uporabo nitritov in nitratov urediti glede na dodane količine in ne na količine ostankov ter (c) da bi bilo treba potrebno konzerviranje doseči z uporabo količin, ki jih priporoča EFSA (2003). Danska zato meni, da njene nacionalne določbe sistematično sledijo tem priporočilom, Uredba (ES) št. 1333/2008 pa, kar zadeva nitrite, ne.

               (39)

               Po mnenju Danske je zaskrbljenost glede uporabe količin nitritov, ki so dovoljene z Uredbo (ES) št. 1333/2008 povezana zlasti s povečanim tveganjem za nastanek nitrozaminov. Danska v nasprotju z nedavnim mnenjem EFSA meni, da je nastanek hlapnih in nehlapnih nitrozaminov odvisen od količine dodanih nitritov, medtem ko EFSA priznava povezavo samo za slednje. Znanstveno je bilo dokazano, da so številni hlapni nitrozamini rakotvorni in genotoksični, novejše epidemiološke študije pa opozarjajo na povezavo med uživanjem mesnih proizvodov in razvojem različnih vrst raka. To podpira omejitve uporabe nitritov kot aditivov. Danska opozarja tudi, da razlika do ADI pri majhnih otrocih, ki so glede na trenutne izračune za dansko populacijo najbolj izpostavljeni nitritom, ni velika.

               (40)

               Danska poudarja tudi, da njene nacionalne določbe veljajo že vrsto let in da nikoli niso povzročile težav pri konzerviranju zadevnih proizvodov. Poleg tega je na Danskem v primerjavi z drugimi državami članicami EU relativno malo primerov botulizma, od leta 1980 pa ni bil zabeležen noben primer botulizma zaradi uživanja mesnih proizvodov. Danska navaja, da od leta 2006 na Danskem ni bil zabeležen noben primer botulizma. Zato se še vedno šteje, da danske odločbe o uporabi nitritov v mesnih proizvodih zagotavljajo celovito zaščito pred zastrupitvijo s hrano.

               (41)

               Memorandum danskega ministrstva za okolje in prehrano vsebuje dodatne podatke o porabi in uvozu mesnih proizvodov, izpostavljenosti nitritom ter analizo nitritov v mesnih proizvodih na danskem trgu.

               (42)

               Po podatkih danskih organov primerjava najnovejših podatkov, tj. med letoma 2012 in 2014, kaže na povečanje porabe mesnih proizvodov, vključno s hladnimi mesnimi narezki, ki vsebujejo dodane nitrite. To je v skladu s trendom od leta 2000, ki kaže, da so Danci vedno bolj izpostavljeni nitritom v mesnih proizvodih, od katerih so številni zajeti z majhno mejno vrednostjo za nitrite 60 mg/kg.

               (43)

               Kar zadeva trgovino, Danska ugotavlja, da v obravnavanem obdobju posebna danska pravila niso imela negativnih učinkov na uvoz izbranih proizvodov na Dansko, kar je razvidno iz dejstva, da se je uvoz med letoma 2013 in 2016 povečal za približno 5 %, če so izključene številke za Nemčijo (11). Danska na podlagi analize nitritov v mesnih proizvodih trdi, da vsebnost nitritov v proizvodih, uvoženih na Dansko, ni višja od vsebnosti nitritov v danskih mesnih proizvodih.

               (44)

               Zato Danska meni, da je ohranitev nacionalnih pravil za uporabo nitritov v mesnih proizvodih, strožjih od zahtev Uredbe (ES) št. 1333/2008, legitimna. Nadzor, ki se je izvajal v skladu s Sklepom (EU) 2015/826, po mnenju Danske kaže na to, da so prej upoštevane ugotovitve v zvezi z zdravjem še vedno veljavne. Nenazadnje trdi, da po razpoložljivih podatkih danske določbe ne ovirajo trgovine z zadevnimi proizvodi.

         2.2   OCENA DANSKEGA STALIŠČA
   2.2.1
         Utemeljitev na podlagi pomembnih potreb iz člena 36 PDEU

               (45)

               Namen danske zakonodaje je doseči višjo raven varovanja zdravja in življenja ljudi v zvezi z izpostavljenostjo nitritom in morebitnim nastankom nitrozaminov v mesnih proizvodih z določitvijo manjših največjih dodanih količin nitritov v nekaterih mesnih proizvodih v primerjavi z najvišjimi vsebnostmi iz Uredbe (ES) št. 1333/2008 in s prepovedjo dajanja na trg proizvodov, za katere se lahko določijo samo najvišje dovoljene vsebnosti ostanka.

               (46)

               Pri ocenjevanju, ali je danska zakonodaja dejansko primerna in potrebna za dosego tega cilja, je treba upoštevati številne dejavnike. Zlasti je treba uravnotežiti dve vrsti zdravstvenih tveganj, in sicer prisotnost nitrozaminov v mesnih proizvodih na eni in mikrobiološko varnost mesnih proizvodov na drugi strani. Slednji vidik je več kot le tehnološka potreba, saj je tudi sam po sebi zelo pomembno zdravstveno vprašanje. Sicer se priznava, da je treba vsebnost nitritov v mesnih proizvodih omejiti, vendar nižje vsebnosti nitritov v mesu ne pomenijo samodejno tudi boljšega varovanja človeškega zdravja. Najprimernejša vsebnost nitritov je odvisna od številnih dejavnikov, ki jih priznavata ustrezni mnenji Znanstvenega odbora za hrano in EFSA, npr. od dodajanja soli, vlage, vrednosti pH, roka uporabnosti proizvoda, higiene, nadzora temperature itd.

               (47)

               Komisija mora oceniti posebne odločitve, ki jih je sprejel danski zakonodajalec, in izkušnje, pridobljene na podlagi teh pravil, ki so v veljavi daljše obdobje. S podatki o pojavnosti zastrupitve s hrano in zlasti botulizma je Danska dokazala, da je s svojo zakonodajo doslej dosegla zadovoljive rezultate. Podatki na splošno kažejo, da najvišje določene vsebnosti v danski zakonodaji zadoščajo za zagotavljanje mikrobiološke varnosti mesnih proizvodov, ki jih na Danskem trenutno proizvajajo, ter za načine proizvodnje, ki so tam trenutno v uporabi.

               (48)

               V nasprotju z Uredbo (ES) št. 1333/2008, ki določa najvišje dovoljene vsebnosti ostankov ob koncu postopka proizvodnje nekaterih določenih tradicionalnih soljenih mesnih proizvodov, danske določbe ne vsebujejo izjem od načela določanja največjih dodanih količin. To velja tudi za soljene mesne proizvode v slanici, pri katerih običajno ni mogoče nadzorovati dodane količine soli, ki jo meso vsrka. Glede na predložene podatke Danska spremlja dodajanje nitritov soljenim mesnim proizvodom v slanici z vzorčenjem čim bližje mestu proizvodnje, da bi pridobila čim bolj realistično sliko dodane količine nitritov. Vendar rezultati dveh inšpekcijskih kampanj pri mesarjih, ki se ukvarjajo s prodajo na drobno, kažejo, da so bile danske mejne vrednosti presežene pri skoraj 35 % soljenih vzorcev iz slanice leta 2014 in 19 % leta 2016. Danski organi zato mesarjem, ki se ukvarjajo s prodajo na drobno, zagotavljajo dodatne smernice v zvezi s pravili in dejavniki, ki so pomembni za vsrkavanje nitritov med soljenjem v slanici. To bi bilo treba nadalje spremljati, da bi Danska lahko potrdila skladnost in s tem ustreznost nacionalnih določb za te proizvode.

               (49)

               Komisija ugotavlja, da danska zakonodaja, ki je skladna z ustreznimi znanstvenimi mnenji znanstvenih organov Unije, temelji na uravnavanju najvišjih dodanih vrednosti in upošteva razpone dodanih količin nitritov iz teh mnenj, tj. 50–150 mg/kg. Hkrati je Danska v primerjavi z Uredbo določila bolj specifične največje dodane količine za posebne skupine mesnih proizvodov ob upoštevanju vrst mesnih proizvodov in načinov proizvodnje, ki na Danskem prevladujejo.

               (50)

               Na podlagi informacij, ki jih je Danska predložila, je poleg tega treba upoštevati, da je večina mesnih proizvodov, ki jih zaužijejo prebivalci Danske, iz tiste skupine mesnih proizvodov, za katero trenutno velja omejitev 60 mg/kg, ki bi jo bilo treba nadomestiti z omejitvijo 100 ali 150 mg/kg. Čeprav danski proizvajalci tako kot proizvajalci v drugih državah članicah ne bi bili obvezani dvigniti količine nitritov, ki jih trenutno dodajajo svojim proizvodom, do najvišjih dovoljenih vsebnosti iz Uredbe (ES) št. 1333/2008, povišanja dejanske izpostavljenosti danskega prebivalstva nitritom ni mogoče izključiti.

               (51)

               Na podlagi trenutno razpoložljivih informacij Komisija meni, da se lahko zahteva po ohranitvi priglašenih ukrepov začasno odobri zaradi varovanja javnega zdravja na Danskem.

         2.2.2
         Odsotnost kakršne koli samovoljne diskriminacije, kakršnega koli prikritega omejevanja trgovine med državami članicami ali kakršne koli ovire za delovanje notranjega trga

   2.2.2.1   Odsotnost samovoljne diskriminacije

               (52)

               Na podlagi člena 114(6) PDEU mora Komisija preveriti, ali so predlagani ukrepi sredstvo samovoljne diskriminacije. Da ne pride do kakršne koli diskriminacije, se v skladu s sodno prakso Sodišča podobne situacije ne smejo obravnavati na različne načine, različne situacije pa ne na isti način.

               (53)

               Danska nacionalna pravila veljajo za domače proizvode in proizvode, proizvedene v drugih državah članicah. Ob odsotnosti kakršnih koli nasprotnih dokazov, se lahko sklepa, da nacionalne določbe niso sredstvo samovoljne diskriminacije.

         2.2.2.2   Odsotnost prikritega omejevanja trgovine

               (54)

               Nacionalni ukrepi, ki uporabo proizvodov omejujejo v večji meri kot uredba Unije, bi običajno ovirali trgovino, če se pričakuje, da proizvodi, ki so zakonito dani na trg in se uporabljajo v preostalem delu Unije, zaradi prepovedi uporabe ne bodo dani na trg v zadevni državi članici. Namen predpogojev iz člena 114(6) PDEU je preprečiti, da bi se omejitve, ki temeljijo na merilih iz odstavkov 4 in 5 navedenega člena, uporabljale v neprimerne namene in bi s tem prevzele vlogo gospodarskih ukrepov, namenjenih oviranju uvoza proizvodov iz drugih držav članic, torej bi postale sredstvo posredne zaščite nacionalne proizvodnje.

               (55)

               Ker danska pravila uvajajo strožje standarde pri dodajanju nitritov nekaterim mesnim proizvodom tudi za nosilce dejavnosti v drugih državah članicah v drugače usklajenem območju, lahko pride do prikritega omejevanja trgovanja ali ovire za delovanje notranjega trga. Vendar se priznava, da je treba člen 114(6) PDEU obravnavati v smislu, da se ne smejo odobriti samo taki nacionalni ukrepi, ki nesorazmerno ovirajo notranji trg. V zvezi s tem je Danska predložila podatke, ki kažejo, da se je uvoz izbranih mesnih proizvodov iz drugih držav članic v obdobju med letoma 1994 in 2016 povečal, v obdobju med 2013 in 2016 pa ostal na isti ravni.

               (56)

               Ob odsotnosti kakršnih koli dokazov, da so nacionalne določbe v resnici ukrep z namenom zaščite nacionalne proizvodnje, se lahko sklepa, da te določbe ne pomenijo prikritega omejevanja trgovanja med državami članicami.

         2.2.2.3   Odsotnost ovir za delovanje notranjega trga

               (57)

               Tega pogoja ni mogoče razlagati kot izključitve odobritev katerega koli nacionalnega ukrepa, ki bi lahko vplival na delovanje notranjega trga. Dejansko vsak nacionalni ukrep, ki odstopa od usklajevalnega ukrepa za vzpostavitev in delovanje notranjega trga, v osnovi pomeni ukrep, ki bo verjetno vplival na notranji trg. Za ohranitev uporabnosti postopka iz člena 114 PDEU je posledično treba v okviru člena 114(6) PDEU pojem ovire za delovanje notranjega trga razumeti kot nesorazmeren učinek glede na zastavljeni cilj.

               (58)

               Glede na prednosti za zdravje, ki jih je navedla danska vlada v zvezi z zmanjšanjem izpostavljenosti nitritom v mesnih proizvodih, in dejstvo, da na podlagi trenutno razpoložljivih informacij to na trgovanje ne vpliva oziroma vpliva le v omejenem obsegu, Komisija meni, da se lahko priglašena danska pravila začasno ohranijo na podlagi varovanja zdravja in življenja ljudi, ob upoštevanju dejstva, da niso nesorazmerna in zato ne ovirajo delovanja notranjega trga v smislu člena 114(6) PDEU.

               (59)

               Komisija ob upoštevanju te analize meni, da je pogoj o odsotnosti ovir za delovanje notranjega trga izpolnjen.

         2.2.3
         Časovna omejitev

               (60)

               Zgornji sklepi temeljijo na trenutno razpoložljivih informacijah in zlasti na informacijah, ki kažejo, da Danska nadzoruje botulizem kljub nižjim najvišjim vsebnostim nitritov, dodanih določenim vrstam mesnih proizvodov, ob tem pa ne moti trgovanja na nesorazmeren način.

               (61)

               Drug pomemben dejavnik je stopnja porabe mesnih proizvodov na Danskem, v zvezi s katero bi uporaba Uredbe (ES) št. 1333/2008 lahko privedla do povečane izpostavljenosti prebivalcev Danske nitritom in s tem morebiti tudi nitrozaminom.

               (62)

               Danska mora spremljati situacijo in zbirati podatke o tem, ali uporaba vsebnosti iz Uredbe (ES) št. 1333/2008 dosega zahtevano raven varovanja in če ne, ali bi to lahko privedlo do nesprejemljivega tveganja za zdravje ljudi. Zbrani podatki morajo biti osredotočeni zlasti na obvladovanje botulizma in skladnost z danskimi nacionalnimi določbami o nitritih, zlasti za soljene mesne proizvode v slanici. Poleg tega mora Danska še naprej zbirati podatke o uvozu mesnih proizvodov iz drugih držav članic. Danska mora o zbranih podatkih Komisiji poročati v dveh letih od datuma sprejetja tega sklepa.
               Komisija ob upoštevanju navedenega meni, da lahko nacionalne določbe v navedenem obsegu odobri za omejeno obdobje treh let.

         III.   SKLEPNA UGOTOVITEV

               (63)

               Po mnenju Komisije se glede na navedene ugotovitve in ob upoštevanju pripomb Cipra o uradnem obvestilu, ki so ga predložili danski organi, zahteva Danske, ki jo je Komisija prejela 14. novembra 2017, po ohranitvi nacionalnih določb o dodajanju nitritov, ki so strožje od tistih iz Uredbe (ES) št. 1333/2008, lahko odobri za obdobje treh let od datuma sprejetja tega sklepa. Danska mora še naprej spremljati situacijo in zbirati podatke o tem, ali uporaba vsebnosti iz Uredbe (ES) št. 1333/2008 dosega zahtevano raven varovanja in če ne, ali bi to lahko privedlo do nesprejemljivega tveganja za zdravje ljudi –

         SPREJELA NASLEDNJI SKLEP:
   Člen 1
   Nacionalne določbe o dodajanju nitritov mesnim proizvodom iz Odloka št. 1044 z dne 4. septembra 2015 o aditivih za živila itd. v živilih (BEK nr. 1044 af 4.9.2015, Udskriftsdato: 25.9.2017, Fødevareministeriet), o katerih je Kraljevina Danska v skladu s členom 114(4) Pogodbe o delovanju Evropske unije (PDEU) Komisijo obvestila s pismom z dne 10. novembra 2017, se odobrijo.
   Člen 2
   Ta sklep preneha veljati 8. maja 2021.
   Člen 3
   Ta sklep je naslovljen na Kraljevino Dansko.

      V Bruslju, 8. maja 2018

            Za Komisijo

         Vytenis ANDRIUKAITIS

            Član Komisije

      (1)  Sklep Komisije (EU) 2015/826 z dne 22. maja 2015 o nacionalnih določbah o dodajanju nitritov nekaterim mesnim proizvodom, o katerih je Danska poslala uradno obvestilo (UL L 130, 28.5.2015, str. 10).

      (2)  Uredba (ES) št. 1333/2008 Evropskega parlamenta in Sveta z dne 16. decembra 2008 o aditivih za živila (UL L 354, 31.12.2008, str. 16).

      (3)  Mnenje o nitratih in nitritih z dne 19. oktobra 1990, Evropska komisija – Poročila Znanstvenega odbora za hrano (šestindvajseta serija), str. 21.

      (4)  Mnenje o nitratih in nitritih z dne 22. septembra 1995, Evropska komisija – Poročila Znanstvenega odbora za hrano (osemintrideseta serija), str. 1.

      (5)  Mnenje Znanstvenega odbora za biološka tveganja na zahtevo Komisije v zvezi z učinki nitritov/nitratov na mikrobiološko varnost mesnih proizvodov, EFSA Journal (2003) 14, str. 1.

      (6)  UL C 114, 28.3.2018, str. 11.

      (7)  Uredba Komisije (EU) št. 257/2010 z dne 25. marca 2010 o določitvi programa za ponovno oceno odobrenih aditivov za živila v skladu z Uredbo (ES) št. 1333/2008 Evropskega parlamenta in Sveta o aditivih za živila (UL L 80, 26.3.2010, str. 19).

      (8)  Obvestilo Danske Komisiji s pismom z dne 25. novembra 2014.

      (9)  EFSA Journal 2017;15(6):4786.

      (10)  Direktiva 2006/52/ES Evropskega parlamenta in Sveta z dne 5. julija 2006 o spremembi Direktive 95/2/ES o aditivih za živila razen barvil in sladil in Direktive 94/35/ES o sladilih za uporabo v živilih (UL L 204, 26.7.2006, str. 10).

      (11)  Danska je Komisijo obvestila, da je v memorandumu napaka glede uvoza soljenega svinjskega mesa (slanine) iz Nemčije in da pri uvozu slanine iz Nemčije na Dansko ni prišlo do večjih sprememb.


title: Sklep Sveta (SZVP) 2018/706 z dne 14. maja 2018 o spremembi Sklepa 2014/145/SZVP o omejevalnih ukrepih v zvezi z ukrepi, ki spodkopavajo ali ogrožajo ozemeljsko nedotakljivost, suverenost in neodvisnost Ukrajine

text:
               14.5.2018

               SL

               Uradni list Evropske unije

               LI 118/3

         SKLEP SVETA (SZVP) 2018/706
   z dne 14. maja 2018
   o spremembi Sklepa 2014/145/SZVP o omejevalnih ukrepih v zvezi z ukrepi, ki spodkopavajo ali ogrožajo ozemeljsko nedotakljivost, suverenost in neodvisnost Ukrajine
   SVET EVROPSKE UNIJE –
   ob upoštevanju Pogodbe o Evropski uniji in zlasti člena 29 Pogodbe,
   ob upoštevanju Sklepa Sveta 2014/145/SZVP z dne 17. marca 2014 o omejevalnih ukrepih v zvezi z ukrepi, ki spodkopavajo ali ogrožajo ozemeljsko nedotakljivost, suverenost in neodvisnost Ukrajine (1), in zlasti člena 3(1) Sklepa,
   ob upoštevanju predloga visokega predstavnika Unije za zunanje zadeve in varnostno politiko,
   ob upoštevanju naslednjega:

               (1)

               Svet je 17. marca 2014 sprejel Sklep 2014/145/SZVP.

               (2)

               Svet meni, da bi bilo treba zaradi ruskih predsedniških volitev, ki jih je v nezakonito priključenih Krimu in Sevastopolu organizirala Ruska federacija, na seznam oseb, subjektov in organov, za katere veljajo omejevalni ukrepi, iz Priloge k Sklepu 2014/145/SZVP dodati pet oseb.

               (3)

               Prilogo k Sklepu 2014/145/SZVP bi bilo zato treba ustrezno spremeniti –

         SPREJEL NASLEDNJI SKLEP:
   Člen 1
   Osebe s seznama iz Priloge k temu sklepu se dodajo na seznam iz Priloge k Sklepu 2014/145/SZVP.
   Člen 2
   Ta sklep začne veljati na dan objave v Uradnem listu Evropske unije.

      V Bruslju, 14. maja 2018

            Za Svet

            Predsednica

         E. ZAHARIEVA

      (1)  UL L 78, 17.3.2014, str. 16.

      PRILOGA
      V Prilogi k Sklepu 2014/145/SZVP se dodajo naslednje osebe:

                     Ime

                     Podatki o istovetnosti

                     Razlogi

                     Datum uvrstitve na seznam

                     „162.

                     Inna Nikolayevna GUZEYEVA
                     (Инна Николаевна ГУЗЕЕВА)
                     Inna Nikolayevna GUZEEVA
                     (Инна Николаевна ГУЗЕЕВА)
                     Inna Mykolayivna HUZIEIEVA
                     (Iнна Миколаївна ГУЗЄЄВА)

                     Datum rojstva: 20.5.1971
                     Kraj rojstva: Krim
                     Naslov: Simferopol, Lisnivka, Kievska ul. 83, stan. 67

                     Namestnica vodje krimske volilne komisije. V tej funkciji je sodelovala pri organizaciji ruskih predsedniških volitev 18. marca 2018 v nezakonito priključenih Krimu in Sevastopolu, s čimer je dejavno podpirala in izvajala politike, ki spodkopavajo ozemeljsko celovitost, suverenost in neodvisnost Ukrajine.

                     14.5.2018

                     163.

                     Natalya Ivanovna BEZRUCHENKO /
                     Natalia Ivanovna BEZRUCHENKO
                     (Наталья Ивановна БЕЗРУЧЕНКО)
                     Nataliya Ivanivna BEZRUCHENKO
                     (Наталія Iванівна БЕЗРУЧЕНКО)

                     Datum rojstva: 22.8.1979
                     Kraj rojstva: Simferopol, Krim
                     Naslov: Avtonomne republike Krim, Gresivskij, Kržižanovskogo ul. 5-A, stan. 64

                     Sekretarka krimske volilne komisije. V tej funkciji je sodelovala pri organizaciji ruskih predsedniških volitev 18. marca 2018 v nezakonito priključenih Krimu in Sevastopolu, s čimer je dejavno podpirala in izvajala politike, ki spodkopavajo ozemeljsko celovitost, suverenost in neodvisnost Ukrajine.

                     14.5.2018

                     164.

                     Aleksandr Yurevich PETUKHOV /
                     Aleksandr Yurievich PETUKHOV
                     (Александр Юрьевич ПЕТУХОВ)
                     Oleksandr Yuriyovych PIETUKHOV
                     (Олександр Юрійович ПЄТУХОВ)

                     Datum rojstva: 17.7.1970

                     Vodja sevastopolske volilne komisije. V tej funkciji je sodeloval pri organizaciji ruskih predsedniških volitev 18. marca 2018 v nezakonito priključenih Krimu in Sevastopolu, s čimer je dejavno podpiral in izvajal politike, ki spodkopavajo ozemeljsko celovitost, suverenost in neodvisnost Ukrajine.

                     14.5.2018

                     165.

                     Miroslav Aleksandrovich POGORELOV
                     (Мирослав Александрович ПОГОРЕЛОВ)
                     Myroslav Oleksandrovych POHORIELOV
                     (Мирослав Олександрович ПОГОРЄЛОВ)

                     Datum rojstva: 7.6.1968

                     Namestnik vodje sevastopolske volilne komisije. V tej funkciji je sodeloval pri organizaciji ruskih predsedniških volitev 18. marca 2018 v nezakonito priključenih Krimu in Sevastopolu, s čimer je dejavno podpiral in izvajal politike, ki spodkopavajo ozemeljsko celovitost, suverenost in neodvisnost Ukrajine.

                     14.5.2018

                     166.

                     Anastasiya Nikolayevna KAPRANOVA
                     (Анастасия Николаевна КАПРАНОВА)
                     Anastasiya Mykolayivna KAPRANOVA
                     (Анастасія Миколаївна КАПРАНОВА)

                     Datum rojstva: 1964 (morda 21. april)

                     Sekretarka sevastopolske volilne komisije. V tej funkciji je sodelovala pri organizaciji ruskih predsedniških volitev 18. marca 2018 v nezakonito priključenih Krimu in Sevastopolu, s čimer je dejavno podpirala in izvajala politike, ki spodkopavajo ozemeljsko celovitost, suverenost in neodvisnost Ukrajine.

                     14.5.2018“


title: Sklep Sveta (SZVP) 2018/712 z dne 14. maja 2018 o spremembi Sklepa (SZVP) 2016/2382 o ustanovitvi Evropske akademije za varnost in obrambo (EAVO)

text:
               15.5.2018

               SL

               Uradni list Evropske unije

               L 119/37

         SKLEP SVETA (SZVP) 2018/712
   z dne 14. maja 2018
   o spremembi Sklepa (SZVP) 2016/2382 o ustanovitvi Evropske akademije za varnost in obrambo (EAVO)
   SVET EVROPSKE UNIJE JE –
   ob upoštevanju Pogodbe o Evropski uniji in zlasti členov 28(1), 42(4) in 43(2) Pogodbe,
   ob upoštevanju predloga visokega predstavnika Unije za zunanje zadeve in varnostno politiko,
   ob upoštevanju naslednjega:

               (1)

               Svet je 21. decembra 2016 sprejel Sklep (SZVP) 2016/2382 (1) o ustanovitvi Evropske akademije za varnost in obrambo (EAVO).

               (2)

               Svet je 13. novembra 2017 sprejel sklepe o varnosti in obrambi v okviru globalne strategije EU.

               (3)

               Svet je 20. novembra 2017 sprejel sklepe o Skupnem sporočilu Evropskemu parlamentu in Svetu: Odpornost, odvračanje in obramba: okrepitev kibernetske varnosti za EU.

               (4)

               Usmerjevalni odbor EAVO se je 6. februarja 2018 dogovoril, da bi morala EAVO prevzeti odgovornost za vzpostavitev platforme za kibernetsko izobraževanje, usposabljanje, ocenjevanje in kibernetske vaje, pri čemer je ugotovil, da je treba zagotoviti dopolnjevanje z drugimi prizadevanji in pobudami Unije.

               (5)

               Medtem ko osebje EAVO sestavlja predvsem napoteno osebje, bo morda treba zapolniti nekatera delovna mesta vodij usposabljanja na področju kibernetske varnosti s pogodbenim osebjem, da se omogoči hitra vzpostavitev platforme za kibernetsko izobraževanje, usposabljanje, ocenjevanje in kibernetske vaje, kadar ni imenovan noben nacionalni strokovnjak.

               (6)

               Za obdobje od 1. januarja 2018 do 31. decembra 2018 bi bilo zato treba določiti nov referenčni finančni znesek.

               (7)

               Sklep (SZVP) 2016/2382 bi bilo zato treba ustrezno spremeniti –

         SPREJEL NASLEDNJI SKLEP:
   Člen 1
   Sklep (SZVP) 2016/2382 se spremeni:

               (1)

               v členu 3 se doda naslednja točka:

                           „(k)

                           upravam držav članic in Unije zagotavljati usposobljeno osebje z dobrim poznavanjem politik, institucij, postopkov in dobrih praks Unije na področju kibernetske varnosti in obrambe;“;

               (2)

               v členu 4(2) se doda naslednja točka:

                           „(h)

                           tečaje iz kibernetske ozaveščenosti in nadaljevalne tečaje, tudi v podporo misijam in operacijam v okviru SZVP.“;

               (3)

               člen 13(1)(c) se nadomesti z naslednjim:

                           „(c)

                           pogodbeno osebje, kadar za položaj upravnega in finančnega strokovnjaka ali za položaj vodje usposabljanja na področju kibernetske varnosti ni imenovan noben nacionalni strokovnjak ter po odobritvi usmerjevalnega odbora.“;

               (4)

               člen 16(2) se nadomesti z naslednjim:
               „2.   Referenčni finančni znesek za kritje odhodkov EAVO za obdobje od 1. januarja 2018 do 31. decembra 2018 je 1 308 164,00 EUR.
               Referenčni finančni znesek, namenjen za kritje odhodkov EAVO za nadaljnja obdobja, določi Svet.“

         Člen 2
   Začetek veljavnosti
   Ta sklep začne veljati na dan sprejetja.

      V Bruslju, 14. maja 2018

            Za Svet

            Predsednica

         E. ZAHARIEVA

      (1)  Sklep Sveta (SZVP) 2016/2382 z dne 21. decembra 2016 o ustanovitvi Evropske akademije za varnost in obrambo (EAVO) in razveljavitvi Sklepa 2013/189/SZVP (UL L 352, 23.12.2016, str. 60).


title: Sklep Sveta z dne 14. maja 2018 o sprejetju stališča Sveta o predlogu spremembe proračuna Evropske unije št. 1 za proračunsko leto 2018

text:
               15.5.2018

               SL

               Uradni list Evropske unije

               C 167/2

         SKLEP SVETA
   z dne 14. maja 2018
   o sprejetju stališča Sveta o predlogu spremembe proračuna Evropske unije št. 1 za proračunsko leto 2018
   (2018/C 167/02)
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti njenega člena 314 v povezavi s Pogodbo o ustanovitvi Evropske skupnosti za atomsko energijo in zlasti njenega člena 106a,
   ob upoštevanju Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (1) ter zlasti člena 41 Uredbe,
   ob upoštevanju naslednjega:

               —

               proračun Unije za proračunsko leto 2018 je bil dokončno sprejet 30. novembra 2017 (2),

               —

               Komisija je 22. februarja 2018 predložila predlog spremembe proračuna št. 1 k splošnemu proračunu za proračunsko leto 2018 –

         SPREJEL NASLEDNJI SKLEP:
   Edini člen
   Svet je stališče o predlogu spremembe proračuna Evropske unije št. 1 za proračunsko leto 2018 sprejel 14. maja 2018.
   Celotno besedilo si je mogoče prebrati na spletišču Sveta http://www.consilium.europa.eu/ ali ga od tam prenesti.

      V Bruslju, 14. maja 2018

            Za Svet

            Predsednik

         E. ZAHARIEVA

      (1)  UL L 298, 26.10.2012, str. 1.

      (2)  UL L 57, 28.2.2018, str. 1.


title: Sklep Sveta (SZVP) 2018/717 z dne 14. maja 2018 o spremembi Sklepa (SZVP) 2015/778 o vojaški operaciji Evropske unije v južnem delu osrednjega Sredozemlja (operacija EUNAVFOR MED SOPHIA)

text:
               16.5.2018

               SL

               Uradni list Evropske unije

               L 120/10

         SKLEP SVETA (SZVP) 2018/717
   z dne 14. maja 2018
   o spremembi Sklepa (SZVP) 2015/778 o vojaški operaciji Evropske unije v južnem delu osrednjega Sredozemlja (operacija EUNAVFOR MED SOPHIA)
   SVET EVROPSKE UNIJE JE –
   ob upoštevanju Pogodbe o Evropski uniji in zlasti člena 42(4) in člena 43(2) Pogodbe,
   ob upoštevanju predloga visokega predstavnika Unije za zunanje zadeve in varnostno politiko,
   ob upoštevanju naslednjega:

               (1)

               Svet je 18. maja 2015 sprejel Sklep (SZVP) 2015/778 (1) o vojaški operaciji EU v južnem delu osrednjega Sredozemlja (operacija EUNAVFOR MED SOPHIA), ki prispeva k onemogočanju poslovnega modela mrež za tihotapljenje ljudi in trgovino z njimi v južnem delu osrednjega Sredozemlja.

               (2)

               Svet je 20. junija 2016 sprejel Sklep (SZVP) 2016/993 (2) o spremembi Sklepa (SZVP) 2015/778, s katerim je razširil mandat operacije, da bi se zlasti prispevalo k izmenjavi informacij ter uresničevanje embarga ZN na orožje na odprtem morju ob obali Libije.

               (3)

               Svet je 19. decembra 2016 sprejel Sklep (SZVP) 2016/2314 (3) in 25. julija 2017 Sklep (SZVP) 2017/1385 (4), s katerima je okrepil pooblastila za izmenjavo informacij z ustreznimi akterji, ki so bila podeljena operaciji EUNAVFOR MED SOPHIA.

               (4)

               Da bi se izboljšala izmenjava informacij z ustreznimi organi kazenskega pregona v državah članicah in agencijami Unije, se je Politični in varnostni odbor 20. marca 2018 dogovoril, da se lahko znotraj operacije EUNAVFOR MED SOPHIA gosti celico za informacije o kriminalu.

               (5)

               Potrebno je, da člani celice za informacije o kriminalu osebne podatke obdelujejo v skladu s členom 8 Listine Evropske unije o temeljnih pravicah.

               (6)

               Sklep (SZVP) 2015/778 bi bilo treba ustrezno spremeniti.

               (7)

               V skladu s členom 5 Protokola št. 22 o stališču Danske, ki je priložen Pogodbi o Evropski uniji in Pogodbi o delovanju Evropske unije, Danska ne sodeluje pri pripravi in izvajanju sklepov in ukrepov Unije, ki zadevajo obrambo. Danska zato ne sodeluje pri sprejetju tega sklepa, ki je ne zavezuje in se zanjo ne uporablja, ter ne sodeluje pri financiranju te operacije –

         SPREJEL NASLEDNJI SKLEP:
   Člen 1
   V členu 8 Sklepa (SZVP) 2015/778 se doda naslednji odstavek:

      „4.   V okviru operacije EUNAVFOR MED SOPHIA se lahko gosti celico za informacije o kriminalu, ki jo sestavlja osebje ustreznih organov kazenskega pregona iz držav članic in osebje agencij Unije, naštetih v odstavku 3 tega člena, za to, da se olajša prejemanje, zbiranje in posredovanje informacij, vključno z osebnimi podatki, o tihotapljenju ljudi in trgovini z njimi, embargu na orožje za Libijo, nezakoniti trgovini, kot je opredeljena v členu 2b(4), in kaznivih dejanjih, ki vplivajo na varnost operacije.
      Obdelava osebnih podatkov v tem kontekstu se izvaja v skladu s pravom države zastave plovila, na katerem se nahaja celica, in – kar zadeva osebje agencij Unije – v skladu s pravnim okvirom, ki se uporablja za zadevne agencije.“

   Člen 2
   Ta sklep začne veljati na dan sprejetja.

      V Bruslju, 14. maja 2018

            Za Svet

            Predsednica

         E. ZAHARIEVA

      (1)  Sklep Sveta (SZVP) 2015/778 z dne 18. maja 2015 o vojaški operaciji Evropske unije v južnem delu osrednjega Sredozemlja (operacija EUNAVFOR MED SOPHIA) (UL L 122, 19.5.2015, str. 31).

      (2)  Sklep Sveta (SZVP) 2016/993 z dne 20. junija 2016 o spremembi Sklepa (SZVP) 2015/778 o vojaški operaciji Evropske unije v južnem delu osrednjega Sredozemlja (operacija EUNAVFOR MED SOPHIA) (UL L 162, 21.6.2016, str. 18).

      (3)  Sklep Sveta (SZVP) 2016/2314 z dne 19. decembra 2016 o spremembi Sklepa (SZVP) 2015/778 o vojaški operaciji Evropske unije v južnem delu osrednjega Sredozemlja (operacija EUNAVFOR MED SOPHIA) (UL L 345, 20.12.2016, str. 62).

      (4)  Sklep Sveta (SZVP) 2017/1385 z dne 25. julija 2017 o spremembi Sklepa (SZVP) 2015/778 o vojaški operaciji Evropske unije v južnem delu osrednjega Sredozemlja (operacija EUNAVFOR MED SOPHIA) (UL L 194, 26.7.2017, str. 61).


title: Sklep Sveta (SZVP) 2018/715 z dne 14. maja 2018 o spremembi Sklepa (SZVP) 2016/849 o omejevalnih ukrepih proti Demokratični ljudski republiki Koreji

text:
               16.5.2018

               SL

               Uradni list Evropske unije

               L 120/4

         SKLEP SVETA (SZVP) 2018/715
   z dne 14. maja 2018
   o spremembi Sklepa (SZVP) 2016/849 o omejevalnih ukrepih proti Demokratični ljudski republiki Koreji
   SVET EVROPSKE UNIJE JE –
   ob upoštevanju Pogodbe o Evropski uniji in zlasti člena 29 Pogodbe,
   ob upoštevanju predloga visokega predstavnika Unije za zunanje zadeve in varnostno politiko,
   ob upoštevanju naslednjega:

               (1)

               Svet je 22. aprila 2013 sprejel Sklep 2013/183/SZVP (1) o omejevalnih ukrepih proti Demokratični ljudski republiki Koreji (DLRK).

               (2)

               Svet je 2. julija 2015 sprejel Sklep (SZVP) 2015/1066 (2), s katerim je družbo Korean National Insurance Company (KNIC) GmbH in šest oseb, ki delujejo v njenem imenu ali v skladu z njenimi navodili, dodal v Prilogo II k Sklepu 2013/183/SZVP. Svet je 31. marca 2016 sprejel Sklep (SZVP) 2016/475 (3), s katerim je v Prilogo II k Sklepu 2013/183/SZVP dodal KNIC in izbrisal vnos za KNIC GmbH. Sklep (SZVP) 2016/475 je tudi spremenil vnose za šest oseb, ki delujejo v imenu KNIC ali v skladu z njenimi navodili.

               (3)

               Svet je 27. maja 2016 sprejel Sklep (SZVP) 2016/849 (4) o omejevalnih ukrepih proti Demokratični ljudski republiki Koreji in razveljavitvi Sklepa 2013/183/SZVP.

               (4)

               Varnostni svet Združenih narodov je 5. avgusta 2017 sprejel Resolucijo 2371 (2017), v kateri so bili določeni novi ukrepi proti DLRK, vključno z uvrstitvijo KNIC na seznam.

               (5)

               Svet je 10. avgusta 2017 sprejel Izvedbeni sklep (SZVP) 2017/1459 (5), s katerim je KNIC dodal v Prilogo I k Sklepu (SZVP) 2016/849; 24. avgusta 2017 pa je Svet sprejel Sklep (SZVP) 2017/1504 (6), s katerim je KNIC črtal iz Priloge II k Sklepu (SZVP) 2016/849.

               (6)

               Vnose za osebe, ki delujejo v imenu ali v skladu z navodili KNIC, bi bilo zato treba prestaviti v Prilogo III k Sklepu (SZVP) 2016/849 in jih črtati iz Priloge II k navedenemu sklepu.

               (7)

               Prilogo III in Prilogo II k Sklepu (SZVP) 2016/849 bi bilo zato treba ustrezno spremeniti –

         SPREJEL NASLEDNJI SKLEP:
   Člen 1
   Priloga III in Priloga II k Sklepu (SZVP) 2016/849 se spremenita, kot je določeno v Prilogi k temu sklepu.
   Člen 2
   Ta sklep začne veljati na dan objave v Uradnem listu Evropske unije.

      V Bruslju, 14. maja 2018

            Za Svet

            Predsednica

         E. ZAHARIEVA

      (1)  Sklep Sveta 2013/183/SZVP z dne 22. aprila 2013 o omejevalnih ukrepih proti Demokratični ljudski republiki Koreji in razveljavitvi Sklepa 2010/800/SZVP (UL L 111, 23.4.2013, str. 52).

      (2)  Sklep Sveta (SZVP) 2015/1066 z dne 2. julija 2015 o spremembi Sklepa 2013/183/SZVP o omejevalnih ukrepih proti Demokratični ljudski republiki Koreji (UL L 174, 3.7.2015, str. 25).

      (3)  Sklep Sveta (SZVP) 2016/475 z dne 31. marca 2016 o spremembi Sklepa 2013/183/SZVP o omejevalnih ukrepih proti Demokratični ljudski republiki Koreji (UL L 85, 1.4.2016, str. 34).

      (4)  Sklep Sveta (SZVP) 2016/849 z dne 27. maja 2016 o omejevalnih ukrepih proti Demokratični ljudski republiki Koreji in razveljavitvi Sklepa 2013/183/SZVP (UL L 141, 28.5.2016, str. 79).

      (5)  Izvedbeni sklep Sveta (SZVP) 2017/1459 z dne 10. avgusta 2017 o izvajanju Sklepa (SZVP) 2016/849 o omejevalnih ukrepih proti Demokratični ljudski republiki Koreji (UL L 208, 11.8.2017, str. 38).

      (6)  Sklep Sveta (SZVP) 2017/1504 z dne 24. avgusta 2017 o spremembi Sklepa (SZVP) 2016/849 o omejevalnih ukrepih proti Demokratični ljudski republiki Koreji (UL L 221, 26.8.2017, str. 22).

      PRILOGA

                  A.

                  V Prilogi III k Sklepu (SZVP) 2016/849 se pod naslovom „Seznam oseb iz točke (c) člena 23(1) in točke (c) člena 27(1)“ pod podnaslovom „A. Osebe“ dodajo naslednji vnosi:

                              Ime

                              Podatki za ugotavljanje istovetnosti

                              Datum uvrstitve na seznam

                              Utemeljitev

                              „19.

                              KIM Il-Su
                              tudi: KIM Il Su

                              Datum rojstva: 2.9.1965;
                              kraj rojstva: Pjongjang, DLRK

                              3.7.2015

                              Vodja oddelka za pozavarovanja družbe Korea National Insurance Corporation (KNIC) na sedežu v Pjongjangu in nekdanji pooblaščeni glavni predstavnik družbe KNIC v Hamburgu, ki deluje v imenu družbe KNIC ali v skladu z njenimi navodili.

                              20.

                              KANG Song-Sam
                              tudi: KANG Song Sam

                              Datum rojstva: 5.7.1972;
                              kraj rojstva: Pjongjang, DLRK

                              3.7.2015

                              Nekdanji pooblaščeni predstavnik družbe Korea National Insurance Corporation (KNIC) v Hamburgu, ki še naprej deluje za ali v imenu družbe KNIC ali v skladu z njenimi navodili.

                              21.

                              CHOE Chun-Sik
                              tudi: CHOE Chun Sik

                              Datum rojstva: 23.12.1963;
                              kraj rojstva: Pjongjang, DLRK;
                              št. potnega lista: 745132109;
                              veljaven do 12.2.2020

                              3.7.2015

                              Direktor oddelka za pozavarovanja družbe Korea National Insurance Corporation (KNIC) na sedežu v Pjongjangu, ki deluje v imenu družbe KNIC ali v skladu z njenimi navodili.

                              22.

                              SIN Kyu-Nam
                              tudi: SIN Kyu Nam

                              Datum rojstva: 12.9.1972;
                              kraj rojstva: Pjongjang, DLRK;
                              št. potnega lista: PO472132950

                              3.7.2015

                              Direktor oddelka za pozavarovanja družbe Korea National Insurance Corporation (KNIC) na sedežu v Pjongjangu in nekdanji pooblaščeni predstavnik družbe KNIC v Hamburgu, ki deluje v imenu družbe KNIC ali v skladu z njenimi navodili.

                              23.

                              PAK Chun-San
                              tudi: PAK Chun San

                              Datum rojstva: 18.12.1953;
                              kraj rojstva: Pjongjang, DLRK;
                              št. potnega lista: PS472220097

                              3.7.2015

                              Direktor za pozavarovanja družbe Korea National Insurance Corporation (KNIC) na sedežu v Pjongjangu najmanj do decembra 2015 in nekdanji pooblaščeni glavni predstavnik družbe KNIC v Hamburgu, ki še naprej deluje za ali v imenu družbe KNIC ali v skladu z njenimi navodili.

                              24.

                              SO Tong Myong

                              Datum rojstva: 10.9.1956

                              3.7.2015

                              Predsednik družbe Korea National Insurance Corporation (KNIC), predsednik izvršnega upravnega odbora KNIC (junij 2012); generalni direktor družbe Korea National Insurance Corporation (september 2013), ki deluje v imenu družbe KNIC ali v skladu z njenimi navodili.“

                  B.

                  V Prilogi II k Sklepu (SZVP) 2016/849 se pod naslovom „II. Osebe in subjekti, ki zagotavljajo finančne storitve in bi lahko prispevali k programom DLRK, povezanim z jedrskim orožjem, balističnimi izstrelki ali drugim orožjem za množično uničevanje“ pod podnaslovom „A. Osebe“ črtajo naslednji vnosi:

                              Ime

                              Drugo ime

                              Podatki za ugotavljanje istovetnosti

                              Datum uvrstitve na seznam

                              Utemeljitev

                              „3.

                              KIM Il-Su

                              KIM Il Su

                              Datum rojstva: 2.9.1965;
                              kraj rojstva: Pjongjang, DLRK

                              3.7.2015

                              Vodja oddelka za pozavarovanja družbe Korea National Insurance Corporation (KNIC) na sedežu v Pjongjangu in nekdanji pooblaščeni glavni predstavnik družbe KNIC v Hamburgu, ki deluje v imenu družbe KNIC ali v skladu z njenimi navodili.

                              4.

                              KANG Song-Sam

                              KANG Song Sam

                              Datum rojstva: 5.7.1972;
                              kraj rojstva: Pjongjang, DLRK

                              3.7.2015

                              Nekdanji pooblaščeni predstavnik družbe Korea National Insurance Corporation (KNIC) v Hamburgu, ki še naprej deluje za ali v imenu družbe KNIC ali v skladu z njenimi navodili.

                              5.

                              CHOE Chun-Sik

                              CHOE Chun Sik

                              Datum rojstva: 23.12.1963;
                              kraj rojstva: Pjongjang, DLRK;
                              št. potnega lista: 745132109;
                              veljaven do 12.2.2020

                              3.7.2015

                              Direktor oddelka za pozavarovanja družbe Korea National Insurance Corporation (KNIC) na sedežu v Pjongjangu, ki deluje v imenu družbe KNIC ali v skladu z njenimi navodili.

                              6.

                              SIN Kyu-Nam

                              SIN Kyu Nam

                              Datum rojstva: 12.9.1972;
                              kraj rojstva: Pjongjang, DLRK;
                              št. potnega lista: PO472132950

                              3.7.2015

                              Direktor oddelka za pozavarovanja družbe Korea National Insurance Corporation (KNIC) na sedežu v Pjongjangu in nekdanji pooblaščeni predstavnik družbe KNIC v Hamburgu, ki deluje v imenu družbe KNIC ali v skladu z njenimi navodili.

                              7.

                              PAK Chun-San

                              PAK Chun San

                              Datum rojstva: 18.12.1953;
                              kraj rojstva: Pjongjang, DLRK;
                              št. potnega lista: PS472220097

                              3.7.2015

                              Direktor za pozavarovanja družbe Korea National Insurance Corporation (KNIC) na sedežu v Pjongjangu najmanj do decembra 2015 in nekdanji pooblaščeni glavni predstavnik družbe KNIC v Hamburgu, ki še naprej deluje za ali v imenu družbe KNIC ali v skladu z njenimi navodili.

                              8.

                              SO Tong Myong

                              Datum rojstva: 10.9.1956

                              3.7.2015

                              Predsednik družbe Korea National Insurance Corporation (KNIC), predsednik izvršnega upravnega odbora KNIC (junij 2012); generalni direktor družbe Korea National Insurance Corporation (september 2013), ki deluje v imenu družbe KNIC ali v skladu z njenimi navodili.“


title: Sklep Sveta z dne 14. maja 2018 o imenovanju člana upravnega odbora Evropske agencije za kemikalije

text:
               16.5.2018

               SL

               Uradni list Evropske unije

               C 169/1

         SKLEP SVETA
   z dne 14. maja 2018
   o imenovanju člana upravnega odbora Evropske agencije za kemikalije
   (2018/C 169/01)
   SVET EVROPSKE UNIJE JE –
   ob upoštevanju Pogodbe o delovanju Evropske unije,
   ob upoštevanju Uredbe (ES) št. 1907/2006 Evropskega parlamenta in Sveta z dne 18. decembra 2006 o registraciji, evalvaciji, avtorizaciji in omejevanju kemikalij (REACH) ter o ustanovitvi Evropske agencije za kemikalije in o spremembi Direktive 1999/45/ES ter o razveljavitvi Uredbe Sveta (EGS) št. 793/93 in Uredbe Komisije (ES) št. 1488/94 ter Direktive Sveta 76/769/EGS in direktiv Komisije 91/155/EGS, 93/67/EGS, 93/105/ES in 2000/21/ES (1) in zlasti člena 79 Uredbe,
   ob upoštevanju naslednjega:

               (1)

               Člen 79 Uredbe (ES) št. 1907/2006 določa, da Svet za člane upravnega odbora Evropske agencije za kemikalije (v nadaljnjem besedilu: upravni odbor) imenuje po enega predstavnika iz vsake države članice.

               (2)

               Svet je s Sklepom z dne 11. maja 2015 (2) imenoval 15 članov upravnega odbora.

               (3)

               Estonska vlada je Svet obvestila, da namerava estonskega predstavnika v upravnem odboru zamenjati, zato je dala predlog o imenovanju novega predstavnika, ki bi ga bilo treba imenovati za obdobje do 31. maja 2019 –

         SPREJEL NASLEDNJI SKLEP:
   Člen 1
   Enda VESKIMÄE, Estonija, rojena 17. maja 1956, se namesto Aive TELLING imenuje za članico upravnega odbora Evropske agencije za kemikalije za obdobje od 14. maja 2018 do 31. maja 2019.
   Člen 2
   Ta sklep začne veljati na dan sprejetja.

      V Bruslju, 14. maja 2018

            Za Svet

            Predsednica

         E. ZAHARIEVA

      (1)  UL L 396, 30.12.2006, str. 1.

      (2)  Sklep Sveta z dne 11. maja 2015 o imenovanju petnajstih članov upravnega odbora Evropske agencije za kemikalije (UL C 161, 14.5.2015, str. 2).


title: Sklep Sveta (EU) 2018/727 z dne 14. maja 2018 o imenovanju nadomestnega člana Odbora regij na predlog Romunije

text:
               17.5.2018

               SL

               Uradni list Evropske unije

               L 122/34

         SKLEP SVETA (EU) 2018/727
   z dne 14. maja 2018
   o imenovanju nadomestnega člana Odbora regij na predlog Romunije
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 305 Pogodbe,
   ob upoštevanju predloga romunske vlade,
   ob upoštevanju naslednjega:

               (1)

               Svet je 26. januarja 2015, 5. februarja 2015 in 23. junija 2015 sprejel sklepe (EU) 2015/116 (1), (EU) 2015/190 (2) in (EU) 2015/994 (3) o imenovanju članov in nadomestnih članov Odbora regij za obdobje od 26. januarja 2015 do 25. januarja 2020. Marius Horia ȚUȚUIANU je 3. aprila 2017 s Sklepom Sveta (EU) 2017/665 (4) kot nadomestni član zamenjal Florina Grigoreja TECĂUJA.

               (2)

               Zaradi imenovanja Mariusa Horie ȚUȚUIANUJA za člana Odbora regij s Sklepom Sveta (EU) 2017/1762 (5) z dne 25. septembra 2017 se je sprostilo mesto nadomestnega člana Odbora regij –

         SPREJEL NASLEDNJI SKLEP:
   Člen 1
   Za preostanek mandata, ki se izteče 25. januarja 2020, se za nadomestno članico Odbora regij imenuje:

               —

               Daniela CÎMPEAN, President of Sibiu County Council.

         Člen 2
   Ta sklep začne veljati na dan sprejetja.

      V Bruslju, 14. maja 2018

            Za Svet

            Predsednica

         E. ZAHARIEVA

      (1)  Sklep Sveta (EU) 2015/116 z dne 26. januarja 2015 o imenovanju članov in nadomestnih članov Odbora regij za obdobje od 26. januarja 2015 do 25. januarja 2020 (UL L 20, 27.1.2015, str. 42).

      (2)  Sklep Sveta (EU) 2015/190 z dne 5. februarja 2015 o imenovanju članov in nadomestnih članov Odbora regij za obdobje od 26. januarja 2015 do 25. januarja 2020 (UL L 31, 7.2.2015, str. 25).

      (3)  Sklep Sveta (EU) 2015/994 z dne 23. junija 2015 o imenovanju članov in nadomestnih članov Odbora regij za obdobje od 26. januarja 2015 do 25. januarja 2020 (UL L 159, 25.6.2015, str. 70).

      (4)  Sklep Sveta (EU) 2017/665 z dne 3. aprila 2017 o imenovanju petih članov in devetih nadomestnih članov Odbora regij na predlog Romunije (UL L 94, 7.4.2017, str. 40).

      (5)  Sklep Sveta (EU) 2017/1762 z dne 25. septembra 2017 o imenovanju dveh članov Odbora regij na predlog Romunije (UL L 250, 28.9.2017, str. 56).


               13.6.2018

               SL

               Uradni list Evropske unije

               C 204/216

         P8_TA(2016)0330
   Imenovanje člana Računskega sodišča – Leo Brincat
   Sklep Evropskega parlamenta z dne 13. septembra 2016 o imenovanju Lea Brincata za člana Računskega sodišča (C8-0185/2016 – 2016/0806(NLE))
   (Posvetovanje)
   (2018/C 204/31)

      Evropski parlament,

               —

               ob upoštevanju člena 286(2) Pogodbe o delovanju Evropske unije, v skladu s katerim se je posvetoval s Svetom (C8-0185/2016),

               —

               ob upoštevanju člena 121 Poslovnika,

               —

               ob upoštevanju poročila Odbora za proračunski nadzor (A8-0257/2016),

               A.

               ker je Odbor za proračunski nadzor ocenil kandidatova priporočila, zlasti glede na zahteve iz člena 286(1) Pogodbe o delovanju Evropske unije;

               B.

               ker je Odbor za proračunski nadzor na seji 5. septembra 2016 poslušal predstavitev kandidata Sveta za člana Računskega sodišča;

               1.

               ne odobri predloga Sveta, da se Lea Brincata imenuje za člana Računskega sodišča, in poziva Svet, naj umakne ta predlog ter Parlamentu predstavi novega;

               2.

               naroči svojemu predsedniku, naj ta sklep posreduje Svetu in v vednost Računskemu sodišču, kot tudi drugim institucijam Evropske unije in revizorskim organom držav članic.


title: Sklep Sveta (EU) 2018/934 z dne 25. junija 2018 o izvajanju preostalih določb schengenskega pravnega reda, ki se nanašajo na schengenski informacijski sistem, v Republiki Bolgariji in Romuniji

text:
               2.7.2018

               SL

               Uradni list Evropske unije

               L 165/37

         SKLEP SVETA (EU) 2018/934
   z dne 25. junija 2018
   o izvajanju preostalih določb schengenskega pravnega reda, ki se nanašajo na schengenski informacijski sistem, v Republiki Bolgariji in Romuniji
   SVET EVROPSKE UNIJE JE –
   ob upoštevanju Akta o pristopu Republike Bolgarije in Romunije in zlasti člena 4(2) Akta,
   ob upoštevanju mnenja Evropskega parlamenta (1),
   ob upoštevanju naslednjega:

               (1)

               V skladu s prvim pododstavkom člena 4(2) Akta o pristopu Republike Bolgarije in Romunije (v nadaljnjem besedilu: Akt o pristopu iz leta 2005) se določbe schengenskega pravnega reda, ki niso navedene v Prilogi II k navedenemu aktu, h kateremu ob svojem pristopu pristopita Republika Bolgarija (v nadaljnjem besedilu: Bolgarija) in Romunija, v Bolgariji in Romuniji uporabljajo na podlagi sklepa Sveta, ki se sprejme v ta namen, potem ko je preverjeno, da so izpolnjeni vsi potrebni pogoji za uporabo vseh delov schengenskega pravnega reda.

               (2)

               Svet je 29. junija 2010 sprejel Sklep 2010/365/EU (2). Na podlagi tega sklepa so se določbe schengenskega pravnega reda, ki se nanašajo na Schengenski informacijski sistem (SIS), za Bolgarijo in Romunijo začele uporabljati od 15. oktobra 2010, z izjemo obveznosti, da se državljanom tretjih držav, za katere je druga država članica izdala ukrep zavrnitve vstopa ali prepovedi bivanja v skladu z Uredbo (ES) št. 1987/2006 Evropskega parlamenta in Sveta (3), zavrne vstop na njuno ozemlje ali bivanje na njem, in z obveznostjo, da se ne izdajajo razpisi ukrepov SIS in ne vnašajo dodatne informacije ter se ne izmenjujejo dopolnilni podatki v zvezi z državljani tretjih držav za namene zavrnitve vstopa ali prepovedi prebivanja v skladu z Uredbo (ES) št. 1987/2006 (v nadaljnjem besedilu: „preostale omejitve“).

               (3)

               Svet je 9. junija 2011 v skladu z veljavnimi postopki schengenskega ocenjevanja sklenil, da Bolgarija in Romunija izpolnjujeta pogoje na vseh področjih schengenskega pravnega reda, ki se nanašajo na zračne meje, kopenske meje, policijsko sodelovanje, varstvo podatkov, SIS, morske meje in vizume.

               (4)

               Svet je 12. oktobra 2017 sprejel Sklep (EU) 2017/1908 (4), s katerim se uveljavljajo nekatere določbe schengenskega pravnega reda, ki se nanašajo na vizumski informacijski sistem (VIS) v Bolgariji in Romuniji brez poseganja v ločeni sklep Sveta o odpravi kontrol na notranjih mejah v zadevnih državah članicah, ki ga je treba soglasno sprejeti v skladu s členom 4(2) Akta o pristopu iz leta 2005. Z uveljavitvijo teh določb, ki Bolgariji in Romuniji dovoljujejo dostop do podatkov VIS za namene vpogleda in v skladu s postopki in pogoji, določenimi v navedenem sklepu, naj bi Bolgariji in Romuniji olajšali kontrole na mejnih prehodih na njunih zunanjih mejah, ki so zunanje schengenske meje, ter na njunem ozemlju, s čimer bi povečali raven varnosti na schengenskem območju in olajšali boj proti hudim kaznivim dejanjem in terorizmu.

               (5)

               Za večjo raven varnosti na schengenskem območju in za učinkovitejši boj proti hudim kaznivim dejanjem in terorizmu bi morale biti kontrole Bolgarije in Romunije na njunih zunanjih mejah in na njunem ozemlju učinkovitejše, in sicer z izdajo razpisov ukrepov v SIS za namene zavrnitve vstopa ali prepovedi bivanja ter z izvrševanjem takšnih razpisov ukrepov, ki so jih vnesle druge države članice, zlasti če ti razpisi ukrepov temeljijo na grožnji javnemu redu ali javni oziroma nacionalni varnosti. Da bi zagotovili, da morata Bolgarija in Romunija državljanom tretjih držav, za katere je druga država članica izdala prepoved vstopa, zavrniti vstop ali bivanje na svojem ozemlju, pa tudi, da morata izdajati takšne razpise ukrepov SIS, je ustrezno, da se odpravijo preostale omejitve v zvezi z uporabo SIS. Odprava teh omejitev v Bolgariji in Romuniji bo prispevala k povečanju ravni varnosti na schengenskem območju ter k učinkovitejšemu boju proti hudim kaznivim dejanjem in terorizmu.

               (6)

               Primerno je določiti datum, od katerega bi bilo treba odpraviti preostale omejitve glede schengenskega pravnega reda, ki se nanašajo na SIS. Člen 25 Konvencije o izvajanju Schengenskega sporazuma z dne 14. junija 1985 med vladami držav Gospodarske unije Beneluks, Zvezne republike Nemčije in Francoske republike o postopni odpravi kontrol na skupnih mejah (5) (v nadaljnjem besedilu: Schengenska konvencija) za posvetovanje o dovoljenja za prebivanje in razpisi ukrepa zavrnitve vstopa bi moral veljati od istega datuma.

               (7)

               Ta sklep ne posega v odpravo kontrol na notranjih mejah v zadevnih državah članicah, ki bi morala biti predmet ločenega sklepa Sveta, ki ga je treba soglasno sprejeti v skladu s členom 4(2) Akta o pristopu iz leta 2005.

               (8)

               Glede na to, da se je preverjanje v skladu z veljavnimi postopki schengenskega ocenjevanja za Bolgarijo in Romunijo že zaključilo, kot določa člen 4(2) Akta o pristopu iz leta 2005, se preverjanje iz točke (b) člena 1(1) Uredbe Sveta (EU) št. 1053/2013 (6) za ti državi članici ne bo izvedlo. Po sprejetju tega sklepa pa naj bi odprava preostalih omejitev v zvezi z uporabo SIS začela učinkovati 1. avgusta 2018.

               (9)

               Ta sklep predstavlja za Islandijo in Norveško razvoj določb schengenskega pravnega reda v smislu Sporazuma med Svetom Evropske unije in Republiko Islandijo ter Kraljevino Norveško o pridružitvi obeh k izvajanju, uporabi in razvoju schengenskega pravnega reda (7), ki spadajo na področje iz točke G člena 1 Sklepa Sveta 1999/437/ES (8).

               (10)

               Ta sklep predstavlja za Švico razvoj določb schengenskega pravnega reda v smislu Sporazuma med Evropsko unijo, Evropsko skupnostjo in Švicarsko konfederacijo o pridružitvi Švicarske konfederacije k izvajanju, uporabi in razvoju schengenskega pravnega reda (9), ki spadajo na področje iz točke G člena 1 Sklepa 1999/437/ES v povezavi s členom 3 Sklepa Sveta 2008/146/ES (10).

               (11)

               Ta sklep predstavlja za Lihtenštajn razvoj določb schengenskega pravnega reda v smislu Protokola med Evropsko unijo, Evropsko skupnostjo, Švicarsko konfederacijo in Kneževino Lihtenštajn o pristopu Kneževine Lihtenštajn k Sporazumu med Evropsko unijo, Evropsko skupnostjo in Švicarsko konfederacijo o pridružitvi Švicarske konfederacije k izvajanju, uporabi in razvoju schengenskega pravnega reda (11), ki spadajo na področje iz točke G člena 1 Sklepa 1999/437/ES v povezavi s členom 3 Sklepa Sveta 2011/350/EU (12) –

         SPREJEL NASLEDNJI SKLEP:
   Člen 1
   1.   Preostale omejitve schengenskega pravnega reda, ki se nanašajo na SIS, iz točk (a) in (b) člena 1(4) Sklepa Sveta 2010/365/EU se ne uporabljajo v Bolgariji in Romuniji, med tema državama in v njunih odnosih s Kraljevino Belgijo, Češko republiko, Kraljevino Dansko, Zvezno republiko Nemčijo, Republiko Estonijo, Helensko republiko, Kraljevino Španijo, Francosko republiko, Italijansko republiko, Republiko Latvijo, Republiko Litvo, Velikim vojvodstvom Luksemburg, Madžarsko, Republiko Malto, Kraljevino Nizozemsko, Republiko Avstrijo, Republiko Poljsko, Portugalsko republiko, Republiko Slovenijo, Slovaško republiko, Republiko Finsko in Kraljevino Švedsko ter Republiko Islandijo, Kneževino Lihtenštajn, Kraljevino Norveško in Švicarsko konfederacijo.
   2.   Člen 25 Schengenske konvencije se uporablja v Bolgariji in Romuniji, med tema državama in v njunih odnosih z državami iz odstavka 1 tega člena.
   3.   Uporaba odstavkov 1 in 2 tega člena ne posega v sprejetje sklepa Sveta o določitvi datuma za odpravo kontrol na notranjih mejah z Bolgarijo in Romunijo.
   Člen 2
   Ta sklep začne veljati na dan sprejetja.
   Uporablja se od 1. avgusta 2018.
   Člen 3
   Ta sklep se uporablja v skladu s Pogodbama.

      V Luxembourgu, 25. junija 2018

            Za Svet

            Predsednik

         N. DIMOV

      (1)  Mnenje z dne 13. junija 2018 (še ni objavljeno v Uradnem listu).

      (2)  Sklep Sveta 2010/365/EU z dne 29. junija 2010 o uporabi določb schengenskega pravnega reda, ki se navezujejo na schengenski informacijski sistem, v Republiki Bolgariji in Romuniji (UL L 166, 1.7.2010, str. 17).

      (3)  Uredba (ES) št. 1987/2006 Evropskega parlamenta in Sveta z dne 20. decembra 2006 o vzpostavitvi, delovanju in uporabi druge generacije schengenskega informacijskega sistema (SIS II) (UL L 381, 28.12.2006, str. 4).

      (4)  Sklep Sveta (EU) 2017/1908 z dne 12. oktobra 2017 o izvajanju nekaterih določb schengenskega pravnega reda, ki se nanašajo na vizumski informacijski sistem, v Republiki Bolgariji in Romuniji (UL L 269, 19.10.2017, str. 39).

      (5)  UL L 239, 22.9.2000, str. 19.

      (6)  Uredba Sveta (EU) št. 1053/2013 z dne 7. oktobra 2013 o vzpostavitvi ocenjevalnega in spremljevalnega mehanizma za preverjanje uporabe schengenskega pravnega reda in razveljavitvi Sklepa Izvršnega odbora z dne 16. septembra 1998 o ustanovitvi stalnega odbora o ocenjevanju in izvajanju Schengenskega sporazuma (UL L 295, 6.11.2013, str. 27).

      (7)  UL L 176, 10.7.1999, str. 36.

      (8)  Sklep Sveta 1999/437/ES z dne 17. maja 1999 o nekaterih izvedbenih predpisih za uporabo Sporazuma, sklenjenega med Svetom Evropske unije in Republiko Islandijo ter Kraljevino Norveško, v zvezi s pridružitvijo teh dveh držav k izvajanju, uporabi in razvoju schengenskega pravnega reda (UL L 176, 10.7.1999, str. 31).

      (9)  UL L 53, 27.2.2008, str. 52.

      (10)  Sklep Sveta 2008/146/ES z dne 28. januarja 2008 o sklenitvi Sporazuma med Evropsko unijo, Evropsko skupnostjo in Švicarsko konfederacijo o pridružitvi Švicarske konfederacije k izvajanju, uporabi in razvoju schengenskega pravnega reda v imenu Evropske skupnosti (UL L 53, 27.2.2008, str. 1).

      (11)  UL L 160, 18.6.2011, str. 21.

      (12)  Sklep Sveta 2011/350/EU z dne 7. marca 2011 o sklenitvi Protokola med Evropsko unijo, Evropsko skupnostjo, Švicarsko konfederacijo in Kneževino Lihtenštajn o pristopu Kneževine Lihtenštajn k Sporazumu med Evropsko unijo, Evropsko skupnostjo in Švicarsko konfederacijo o pridružitvi Švicarske konfederacije k izvajanju, uporabi in razvoju schengenskega pravnega reda, v zvezi z odpravo kontrol na notranjih mejah in prostim gibanjem oseb, v imenu Evropske unije (UL L 160, 18.6.2011, str. 19).